text:
Abarimu batandukanye mu ishuri rimwe mu burezi bw’amashuri abanza ni ngombwa?
Dr Alphonse Sebaganwa ni umwarimu muri Kaminuza y’u Rwanda wigisha mu ishami ry’uburezi akaba anafite ikigo gitanga ubujyanama ku bana bahura n’ikibazo cyo gutsindwa mu mashuri, yatanze igitekerezo ku bijyanye no kuba abarimu batandukanye bigisha mu ishuri rimwe mu abanza.
Hashize imyaka itanu uburyo bwo gutanga uburezi n’uburere bugenda buhinduka mu mashuri abanza aho usanga buri somo rifite umwarimu uritanga kuva mu mwaka wa mbere kugera mu mwaka wa gatandatu.
Ubundi mu mashuri abanza umwana aba afite hagati y’imyaka 6 na 11 y’amavuko. Kuri icyo kigero, aba yubaka uwo ariwe, ni ukuvuga indangagaciro zituma yishushanya n’uwo agomba kuba we. Ibi bisaba ko agira uwo yishushanyaho.
Ni cyo gituma abamubera ingero batagomba kuba benshi kuko icyo gihe umwana aba akiri muto cyane ku buryo atabasha gutandukanya neza imico, imyifatire, imikorere n’imitekerereze y’abarimu benshi bagomba no kumubera urugero.
Umwana cyangwa umuntu mukuru agenda yiyubaka uko akura bitewe n’uburyo abona ibintu bimukikije, abantu cyangwa ibindi bifite icyo bisobanuye kuri we, bigatuma agira imyifatire, imitekerereze cyangwa imikorere imuranga.
Tugarutse rero ku myigire y’abana bato, biba bikwiye ko umwana utararenza imyaka 10 na 11 agira umwarimu (cyangwa umurezi) umwe utanga amasomo yose kugira ngo ashobore kumenya neza umwana. Ibi kugira ngo bishoboke, umwarimu agomba kugira umwanya uhagije wo kugumana n’umwana no kumukurikirana.
Nongere nibutse ko mu mashuri abanza, nta bumenyi bwihariye buhatangwa, ahubwo hatangwa ubumenyi bw’ibanze. Ubwo bumenyi bw’ibanze abarimu bose bize inderabarezi ibategura kuzigisha mu mashuri abanza baba babufite buhagije bwo kwigisha amasomo yose.
Birashoboka ko uburyo bwo gukoresha abarimu benshi mu ishuri rimwe budafasha abana bafite ubushobozi buke bwo gukurikira mu ishuri (learning disabilities, difficulties or disorders), cyane cyane ku bana bafite hagati y’imyaka 6 n’imyaka 8 (p1,p2, p3), bo bakwiye kugira umwarimu umwe rukumbi kubera impamvu twavuze hejuru.
Mu bihigu byateye imbere byo mu Burayi, Amerika, ntabwo nzi aho bakoresha ubu buryo bw’aho abarimu batandukanye bigisha abana bari mu mashuri abanza. Icyakora muri bimwe mu bihugu bidukikije, hari aho bakoresha ubu buryo bw’abarimu batandukanye ariko nabwo bigakoreshwa guhera mu mwaka wa kane w’amashuri abanza.
Ku bana bisumbuye ho gato (imyaka12, 13, 14…) bamaze gusa n’aho bamaze kubaka ibibaranga ( identity) ubu buryo bwo guhinduranya abarimu bushobora gufasha umwana kuko aba yatangiye kumva urusobe rw’ibintu bitandukanye ku buryo abarimu benshi n’uburyo bwinshi bakoresha bitabavangira ahubwo bibafasha kurushaho.
Iyi nyandiko nyikoze kugira ngo abantu batekereze ku burezi n’uburere bw’abana bato bo mu mashuri abanza bashobore kubiganiraho barebe icyagirira abana bose akamaro, cyane cyane abafite intege nke mu guhabwa ubumenyi, ndetse n’uburere buzatuma bigirira akamaro bakanakagirira n’igihugu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


c: text/html

text:
Akarere ka Rubavu kiyemeje guteza imbere imikoranire n'ibyiciro bitandukanye mu rwego rwo guhurizahamwe imbaraga mu kwesa imihigo no mu kwihutisha iterambere rirambye ry'abatuye Akarere.
Ni muri urwo rwego kuri uyu wa 13 Ukwakira 2017 Akarere ka Rubavu gafatanije n'Urugaga rw'abikorera mu karere habaye inama nyunguranabitekerezo ku mihigo hagamijwe kureba uburyo Akarere kazesa imihigo y'uyu mwaka wa 2017-2018.
Atangiza iyi nama yitabiriwe n'abikorere hamwe n'inzego z'Umutekano, Umuyobozi w'Akarere by'agateganyo Murenzi Janvier yagaragaje ko akamaro k'iyi nama ari uguteza imbere imikorere n'imikoranire aho buri wese akwiye kugira uruhare mu kwesa imihigo.
Yemeje ko Akarere kazakomeza guhura n'ibyiciro bitandukanye mu rwego rwo gukomeza kunoza ibitaragenze neza mu kwesa imihigo ndetse no kungurana ibitekerezo ku buryo buboneye yajya ikurikiranwa umunsi ku munsi.
Perezida w'Urugaga rw'abikorera mu karere ka Rubavu Niyonsaba Mabete Dieudonnee yavuze ko uruhare rwabo nk'abikorera ari runini agaragaza ko muri iyi nama hemejwe ikurikiranabikorwa aho buri mezi atatu hazajya habaho kureba aho imihigo igeze yeswa n'uruhare rwa buri wese.
Nyuma yo guhura n'abikorera biteganyijwe ko Akarere kazahura n'abanyamadini ndetse n'izindi nzego zitandukanye hakomeza kuganirwa ku mihigo.

robotstxt: allowed

filter: keep


text:
ISOMO RYA MBERE
Igitabo cy’Umuhanuzi Izayi (Iz 56, 1.6-7)
1Uhoraho avuze atya : Nimuharanire ubutungane, mukurikize ubutabera kuko umukiro wanjye wegereje, n’ubuntu bwanjye bugiye kwigaragaza. 6Naho abanyamahanga bizirika kuri Uhoraho, bakamuyoboka bakunze izina rye kandi bakamubera abagaragu, abo bose bubahiriza isabato ntibayice, bagakomera ku Isezerano ryanjye, 7nzabazana ku musozi wanjye mutagatifu, nzatuma bishimira mu Ngoro yanjye bansengeramo. Ibitambo byabo bitwikwa n’andi maturo bizakirwa ku rutambiro rwanjye, kuko Ingoro yanjye izitwa «Ingoro yo gusengerwamo n’amahanga yose.»
ZABURI (Zab 67 (66), 2b-3, 5, 7b-8)
Inyik/ Mana yacu, imiryango yose nigusingize,
imiryango yose nigusingirize icyarimwe !
Imana nitwereke uruhanga rwayo rubengerana,
kugirango ku isi bazamenye ko ari wowe ugenga
n’amahanga yose amenye ko ari wowe ukiza.
Amoko yose niyishime aririmbe,
kuko utegekana ubutabera ibihugu byose,
ukagenga amahanga yose y’isi.
Nyagasani Imana yacu aduhunda atyo imigisha.
Imana niduhe umugisha,
kandi niyubahwe n’isi yose aho iva ikagera.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 11, 13-15.29-32)
Bavandimwe, 13mwebwe abanyamahanga dore icyo mbabwira: mu rugero jyewe ndi intumwa mu mahanga nubahiriza ubutumwa nahawe, 14nizera gutera ishyari abo dusangiye ubwoko ngo ngire bamwe muri bo ndokora. 15Kuko niba ugucibwa kwabo kwararonkeye isi kwiyunga n’Imana, ukugarurwa kwabo kuzacura iki kitari ukuzuka kw’abari barapfuye ? 29Koko rero igihe Imana imaze gutanga no gutora, ntiyisubiraho. 30Nk’uko namwe kera mutumviraga, none ubu ngubu mukaba mwaragiriwe impuhwe ku mpamvu y’ukutumvira kwabo, 31bityo na bo ubu ngubu banze kumvira kugira ngo mugirirwe impuhwe, mu gihe cyabo na bo bazazigirirwe. 32Imana yakoranirije abantu bose mu bwigomeke, kugira ngo bose hamwe ibagirire imbabazi.
IBANGONDIRIMBO RIBANZIRIZA IVANJILI (Zab 146 (145),5.8-9)
Alleluya Alleluya.
Uhoraho agorora ingingo z’abahinamiranye,
Uhoraho arengera abavamahanga.
Hahirwa abamwiringira !
Alleluya.
IVANJILI
+ Matayo (Mt 15, 21-28)
Muri icyo gihe, 21Yezu yerekeza mu karere k’i Tiri n’i Sidoni. 22Nuko Umukanahanikazi ava ku nkiko y’icyo gihugu, atera hejuru ati «Mbabarira Nyagasani, Mwana wa Dawudi ! Umukobwa wanjye yashegeshwe na roho mbi !» 23Ariko Yezu ntiyagira icyo amusubiza. Nuko abigishwa baramwegera, baramwinginga bati «Mwirukane kuko adusakuza inyuma.» 24Ariko we arabasubiza ati «Nta handi noherejwe, kereka mu ntama zazimiye zo mu muryango wa Israheli.» 25Ariko uwo mugore aramwegera, aramupfukamira avuga ati «Nyagasani, ntabara !» 26Aramusubiza ati «Ntibikwiye gufata umugati w’abana ngo uwujugunyire ibibwana.» 27Umugore na we ati «Ni koko Nyagasani, ariko n’ibibwana birya utuvungukira tugwa aho ba shebuja bafunguriye.» 28Nuko Yezu aramusubiza ati «Wa mugore we, ukwemera kwawe kurakomeye ; nibikumerere uko ubishaka !» Ako kanya umukobwa we arakira.


text:
Itorero ADEPR riratangaza ko bitabujijwe kwamabara bikini (imyenda yagenewe kugona muri pisine) mu gihe uri koga muri pisine cyangwa kwambara ipantalo ndetse n’undi mwambaro wagufasha mu kazi ukora.
Itorero rya Pentekote mu Rwanda (ADEPR) Kimwe n’andi madini n’amatorero usanga hari imyambarire batemerera abakirisitu bitewe nuko ishobora gukoza isoni uyambaye bigatuma atukisha izina ry’Imana mu gihe yaba ari umukirisitu.
Mu kiganiro umunyamakuru w’Ibyishimo.Com yagiranye n’umuvugizi w’itorero rya ADEPR mu Rwanda Rev. Karuranga Ephraïm yavuze ko nubwo abakirisitu bo mu Itorero rya ADEPR baba bagomba kwambara bikwije kandi ku buryo bububahishije, ngo hari igihe bashobora kwambara imyenda ubusanzwe ifatwa nk’itemewe bitewe n’akazi bakora cyangwa igikorwa barimo gukora.
Yavuze ko nk’umukirisitu uzambara utwenda two kogana (Bikini) akajya koga muri pisine iri muri Dove Hotel cyangwa n’ahandi ntawe uzamuciraho urubanza kuko nta n’itegeko ryanditse ribabuza kwambara utwo twenda mu gihe barimo koga cyangwa kwambara amapantalo ya siporo igihe bari muri siporo cyangwa igihe bari mu kazi kabasaba kwambara amapantalo.
Akomeza avuga ko hari imyambaro yabugenewe kandi idakojeje isoni yakoreshwa muri ibyo bikorwa, bityo ko nta mpamvu yatuma abantu bumva ko ari icyaha kuyambara mu gihe biri ngombwa.
Yagize ati: “ADEPR ntiyigeze ibuza abakirisitu koga muri pisine bambaye bikini, nta muntu wabujijwe gukora siporo rwose, ibyo byaba ari ukurengera. Uretse no kuba abantu bavuga pisine ya Dove hotel na mbere yayo abakirisitu bari basanzwe boga muri za pisine zitandukanye, ubwo rero nta gishya kirimo.”
Yavuze ko abakirisitu hari bikini bashobora kwambara ntizibakoze isoni. Ati:“Bikini na zo zifite inzego, imyenda yo kogana irahari abadamu bashobora kwambara ntigire icyo itwara, hari iz’abadamu bambara ntibibe urukozasoni, muri makeya twebwe twemera ko umukobwa cyangwa umugore ashobora kwambara ipantalo mu gihe ari mu kazi nk’abapolisi, abubatsi , abaganga cyangwa akambara iyo myenda ya siporo mu gihe arimo nko koga.”
Avuga kandi ko abanywa ibisindisha badahawe ikaze muri pisine ya Hotel Dove, ngo abanywa ibisindisha bakwiye kujya bajya mu yandi mahoteli yemera ibisindisha.
Ati “Abakoresha ibisindisha nk’uko batazajya muri iriya hotel ni nk’uko batazajya no muri iriya pisine. Uzaba akeneye aho ibisindisha biri, ama hoteli ni menshi azahitamo.”
Kwambara Bikini ni kimwe mu bintu byateje impaka n’impamagara mu bashinzwe umuco mu Rwanda ndetse bamwe muri ba nyampinga n’abandi benshi bazwi mu ruganda rw’imyidagaduro bawambaye akenshi bashinjwa kwiyambika ubusa ku karubanda babwirwa ko bishe umuco nyarwanda.


text:
urusengero ni runini harimo ibikuta haraho wicara nturebe imbere biba ngombwa ko bakamera bakabishyira kuri za flat screen ziri murusengero abicaye inyuma nizo bakurikiranaho ibibera murusengero naho abakristo arabafite ahubwo ni hato
Ahubwo azi uburyo yigarurira imitima y’a bendhi kuko umumotari akeneye kumva ijambo ry’Imana kdi akeneye nom gukorera amafr ubwo rero yamuhaye byose
ariko niba mwemera Yesu mwibuka ko yasanze abantu dukunda ibintu akenshi abantu bamukulikiraga kubera inyungu zifatika bakuragamo nko guhabwa ibiryo, gukiza abantu babo ,gukora ibitangaza muli rusange gusa icyo wakwibaza byahuliranye gute nuyu umunyamakuru wafashe amashusho ese ubusanzwe ajya mu rusengero yitwaje za cameras bigahulirana nuko motard yaje mu rusengero cg ni ikinamico? aba ba Pastori ni abahanga muli siyasa
Rugagyi ni umu techinicien,motari akorera 23.000
ashobora gitura 5000
agaterana kabiri mu cyumweru
mu cyumweru ni 10000
ibyumweru bitatu Pasteur akaba aragaruje
ubundi agasigara mu nyungu.
nonese niba atari business we hari aho yaba ayatoragura. kuki se yabanje kumubaza ayo akorera,mwe ntimuzi abanyamadini bari hanze aha
Si ukugura abayoboke.Ni inshingano.
Hari ubwo ujya kubwiriza umuntu akakubwirako atariye bikaba ngombwa ko ubanza kumuha icyo arya kugira ngo agutege amatwi.
Ibyo ntibiba bivuzeko umuguze.ni ukumufasha ngo ahari wenda ubugingo bwe bukizwe.
Erega abantu nibapfa tutarababuriye tuzabibazwa.
Matayo 28:19
Si ukugura abayoboke.Ni inshingano.
Hari ubwo ujya kubwiriza umuntu akakubwirako atariye bikaba ngombwa ko ubanza kumuha icyo arya kugira ngo agutege amatwi.
Ibyo ntibiba bivuzeko umuguze.ni ukumufasha ngo ahari wenda ubugingo bwe bukizwe.
Erega abantu nibapfa tutarababuriye tuzabibazwa.
Matayo 28:19
kera bagiraga inyota yo gushaka kristo bakurira imisozi bakamanuka indi none abakozi bimana basigaye bishyura abantu bagiye gukiriza ubugingo? buri wese yarakwiye kugira inyota yo gushaka imana
Harya buriya ’GUFOTORA MU NSENGERO" biterwa ni iki? Ubisobanukiwe yambwira biba bigamije iki? Ese Umuntu ufotora mu rusengero nawe aba arimo gusenga?
Nukuri yakoze neza kuko yabonaga motari afite inyota yijambo ry’Imana kandi ashaka nimibereho. Gusa icyo ntashimye nukubitangaza mu ruhame (niba ariko byagenze) iyo amusanga ku muryango akabimwongorera byari kunezeza Imana kurushaho l, ahubwo se itangazamakuru ryajemo rite? Ni yo waba waje gusenga ntibivuga guhita ufata amashusho ugakoramo inkuru. Kereka niba uyu munyamakuru yari arekereje.
Burimuntu azabazwa ibye.murebe ibibareba mureke gucimanza.kuba yamuhaye amafaranga ntacyaha kirimo.
Agura abayoboke ate? Ariko kuki mukunda ibibi gusa? Imana se bayimenyekanisha bate? Amafaranga azabasaza mbese arabakiranye! Buriya se urusengero arwishyura angahe ?
Agura abayoboke ate? Ariko kuki mukunda ibibi gusa? Imana se bayimenyekanisha bate? Amafaranga azabasaza mbese arabakiranye! Buriya se urusengero arwishyura angahe ?
Nge ndashaka kumenya ese abanza guhamagara abanyamakuru iyo agiye gukora igikorwa runaka nonese abanyamakuru bahita babimenya bakajyayo cg basanzwe bahasengera?
uyu bishop nta cyaha yakoze. ahubwo yafashije umumotari ibintu yarakeneye icyarimwe. yarakeneye kumva nijambo ry’Isumba byose, yaranakeneye agafaranga. Ese ko Yezu yatubuye imigati agaha abari bashonje kugira ngo bakomeze bumve ijambo ry’Imana ubwo twabyita ko nawe yaguze abayoboke?! buri wese yatanze icyo afite. Yezu yatanze ubushobozi yarafite atubura imigati rero na bishop yatanze icyo yarafite ariyo mafaranga.
Bishop Rugagi kuba yakoze biriya ntabwo arukugirango uriya mumotari aze abe umukristu we kuko abakristu arabafite buzura urusengero bagahagarara no hanze!ahubwo yabitewe nuko yabonye umumotari ashaka kumva ijambo ry’Imana ariko afiye n’agatima kogushaka amafaranga kuko nayo ayakeneye!Rugagi rero yabibonye nk’umuntu uzi ubuzima icyaricyo akora igikwiye yarabwirijwe n’umutima nama we!Bishop agira impuhwe cyane
SHITANI. YABWIYE. YESU. ATI : NUPFUKAMA UKANDAMYA. NDAGUHA. UBU BWAMI BWOSE BWISI KUKO NABUGABANYE ! LUKA(LUC)4 : 5-8
Ubwo se uwo abaye umuyoboke akahasengera imyaka 15 buri cyumweru atura 1000 urumva yaba amuhaye akubye kangahe 30k yamuhaye?
Njyewe mbona aba Pasiteri cg se abiyita Bishop, Apotre bibereye muri business. Bashaka ko amazina yabo amenyekana kurusha uko izina ry’Imana (ariryo risumba ayandi yose) ryamenyekana.
ariko uyu mu Bishop agira udushya gusa ageze n’aho kugura abayopboke


text:
Ni ubworozi bumara igihe kigufi cyane, bityo bukazanira vuba na vuba inyungu
uwabukoze. Inkoko z’inyama zariye neza zikabona n’ibya ngombwa byose zikeneye,
zishobora gutanga umusaruro nyuma y’iminsi mirongwitanu gusa ! Ni ukuvuga igihe
kitageze ku mezi abiri.Icyo gihe inkoko imwe uyibaze , iba ipima ikiro n’igice (1.5kg)
Imishwi
Kuva ku munsi umwe kugeza ku byumweru bine imishwiy’inkoko z’inyama igomba
gushyirwa ahantu hashyushye. Mu gushyushya imishwi ushobora gukoresha
imbabura, cyangwa se ampoules z’amashanyarazi. Ubushyuhe bugomba kuba
buringaniye , nka dogere mirongwitatu n’ebyiri (32°) imishwi ubwayo irabikwereka
.
Muri icyo gihe kandi imishwi irya ibiryo byayo (Aliment démarrage) kuva ku munsi wa
mbere kugeza ku cyumweru cya kane. Mu cyumweru cya mbere imishwi 50 ijya kuri
metero kare imwe, ni ukuvuga metero imwe kuri metero imwe. Nyuma yaho ugenda
wagura ukurikije uko inkoko zikura. Isaso y’inkoko igomba kuba ihagije , ishobora
kuba ibarizo cyangwa se ibishishwa by’umuceri.
Ibigwana
Inkoko z’inyama zirengeje ibyumweru bine ziba zitagikeneye gushyushwa, kandi
zihabwa ibiryo byagenewe icyo kigero (Aliment croissance). Ibyo kuriramo no
kunyweramo bigomba kuba bihagije, haba ku mishwi cyangwa se ku nkoko nkuru.
Hakenewe icyo kunyweramo kimwe kijyamo litiro eshatu z’amazi ku nkoko 50
z’imishwi, iyo zikuze hakenewe icyo kunyweramo kimwe cya litiro icumi. Hakenewe
na none icyo kuriramo kimwe gifite uburebure bwa metero imwe ku mishwi 50,zakura zigakenera icyo kuriramo kimwe kijyamo ibiro 20 by’ibiryo.
Inkoko zigeze igihe cyo kubagwa
Iyo inkoko zigeze igihe cyo kubagwa ni ngombwa kuzibonera isoko vuba,naho ubundi
buri munsi urenze ho niko zirya cyane, umworozi akaba atangiye guhomba.
IBIRYO BIKENEWE KU NKOKO Z’INYAMA
NB: Izi ngero zishobora guhinduka cyane bitewe n’ akarere inkoko zirimo ndetse n’ubwoko bw’inkoko.
source:RARDA
UBWOROZI BW’INKOKO Z’INYAMA(Poulet de chair)
Shyiraho Igitekerezo!
Subscribe to: Post Comments (Atom)


text:
Umugabo witwa Murindwa David w’imyaka 33 wari utuye mu Mudugudu wa Gihorobwa, Akagari ka Rutaraka, Umurenge wa Nyagatare, Akarere ka Nyagatare, yishe umugore we Uzayisenga Jenesta, amutemaguje ishoka arangije nawe ahita yishyira mu mugozi arapfa.
Iri shyano ryabaye mu ijoro ryo ku wa Mbere tariki ya tariki ya 4 Nzeri 2017 rishyira ku wa Kabiri, abaturanyi bakaba babimenye mu masaha ya mu gitondo kuwa Kabiri ubwo bumvaga umwana arira cyane umwanya munini maze binjira mu nzu basanga bombi bapfuye.
Umuvugizi wa Polisi y’u Rwanda mu Ntara y’Uburasirasuba, IP Jean Bosco Dusabe, yatangarije Ukwezi .com ko uyu mugabo Murindwa David yishe umugore we nawe agahita yimanika bakaba basize umwana ukiri muto.
Yagize ati " Nibyo koko mu ijoro ryo kuwa Mbere umugabo witwa Murindwa David wo mu Mudugudu wa Gihorobwa, Akagari ka Rutaraka, Umurenge wa Nyagatare, yishe umugore we witwa Uzayisenga Jenesta amukubise ishoka maze nawe ahita yimanika mu mugozi arapfa. Kugeze ubu ntituramenya icyabiteye kukouyu muryango ntiwari usanganywe amakimbirane."
IP Jean Bosco Dusabe, avuga ko uyu mugabo n’umugore we batari bamaranye igihe kinini cyane ngo kuko basize umwana muto w’umuhungu wari ufite amezi 2 gusa akaba yahise ajyanwa kurererwa kwa nyirakuru.


text:
Akenshi, abantu bakunze kugira ubwoba iyo havuzwe ibyerekeranye n'imperuka. nyamara si uko byari bikwiye kugenda. Ku bizera Imana, gutekereza ku iherezo bibazanira umunezero n'ibyishimo, ku batizera hari impamvu ifatika yo kugira ubwoba.
Hari ibintu 2 by'ingenzi byafasha buri wese kugira umutekano igihe atekereza ku bihe by'imperuka: Icya mbere ni uko Imana ari Umugenga wa byose (Souvereign), kandi ifite ibihe byose mu kiganza cyayo. Icya 2 ni ukwibuka ko Bibiriya isobanura neza ibyerekeranye n'iminsi y'imperuka. Twizera ko Bibiriya ari ijambo ry'Imana, yanditswe kugirango Imana ihishurire umuntu ibiriho n'ibizaba. Tugomba kubyizera uko Bibiriya ibivuga, kuko Petero wa 2 igice cya 1:21 Bibiriya igira iti: "Kuko ari nta buhanuzi bwazanywe n'ubushake bw'umuntu, ahubwo abantu b'Imana bavugaga ibyavaga ku Mana bashorewe n'Umwuka Wera". Muri Bibiriya harimo ukuri kutajijinganywaho, kuko ubuhanuzi bwayo butameze nk'ubwa bamwe mu bagiye bahanura ibyerekeye imperuka ariko bikaza kugaragara ko ibyo bahanuye byari ibinyoma (Nka Nostradamus n'abandi); Igihe cyose Bibiriya yavuze ku byari bitaraba, byasohoye nk'uko yabivuze neza neza, nta na rimwe yigeze yibeshya.
Ibyo ukeneye kumenya niba wibaza uko wazarokoko iminsi y'imperuka bishingiye kuwibaza ibi bibazo:
1. Bibiriya ivuga iki ku byerekeye iminsi y'imperuka?
2. Nasobanukirwa nte ibyo Bibiriya ivuga ku byerekeye iminsi y'imperuka?
3. Ibyo Bibiriya ivuga ku byerekeye iminsi y'imperuka bifite izihe ngaruka ku buzima bwanjye bw'uyu munsi?
Ni ngombwa cyane gutekereza kuri ibi bibazo no kugerageza kubibonera ibisubizo bikwiriye. Igihe cyose utarabibonera ibisubizo, nta kabuza ko uzahora uhangayikishijwe no kumenya niba uzarokoka ibihe by'imperuka.
Ku byerekeranye n'iminsi y'imperuka, Bibiriya ivuga neza ko bimwe mu bitabo byo muri Bibiriya nka Daniel n'ibyahishuwe, ntibirimo gusa amateka y'ibyabaye, ahubwo harimo n'ubuhanuzi ku minsi y'imperuka. Mu ncamake, birazwi mu buryo butajijinganywaho ko umunsi umwe, utazwi, Yesu azaza gutware Itorero rye (Rapture). Nyuma y'aho, isi izahita itangira igihe cy'imibabaro ikomeye itewe na antikristo, icyo gihe kikazamara imyaka 7. Nyuma y'iyi myaka 7, Yesu azagarukana n'Itorero gutegeka mu isi, ari i Yerusalemu, mu ngoma izamara imyaka 1000 (Millenium).
Igihe kimwe, mu buryo butunguranye cyane, abantu bazabura abandi hano muri iyi si. Ibi bizwi nko "Kuzamurwa kw'Itorero". Iyi ntizaba ari imperuka, bizaba ari itangiriro ryayo. ubutumwa bwiza buravugwa, abantu barigishwa, bamwe barizera abandi bakinangira, ariko nta kizabibuza kuba, bizaba.
ESE IBYO BYOSE BIKWIRIYE KUGIRA IZIHE NGARUKA KU BUZIMA BWACU UYU MUNSI?
Hari Imyitwarire 3 ikwiriye kuturanga kugirango dutegure eho hazaza n'ibihe by'imperuka:
1. KUBAHA IMANA NO KUYUMVIRA: Yesu yabisubiyemo kenshi, yadusabye guhora twiteguye, ashobora kugaruka gutwara itorero igihe icyo aricyo cyose. Buri wese akwiriye gusuzuma imibereho ye, akareba niba ihuye n'umurongo Imana yifuza nk'uko tuwukura mu ijambo ryayo.
2. AGAKIZA: Imana yateganije inzira buri wese ubyifuza yacamo kugirango azarokoke iminsi y'imperuka. Iyo ni impano y'agakiza kabonerwa mu kwizera Yesu Kristo.
3. KWAMAMAZA INKURU NZIZA: Inkuru nziza buri wese yamenye akwiriye kutayigira ibanga. Menyesha benshi bashoboka ibyo wamenye, bibwire abandi kugirango na bo bazabashe kurokoka ibihe by'imperuka
Ibisigaye, ni ukwibuka ko hari umunsi buri wese azaca imbere y'intebe y'urubanza, "Kugirango buri muntu wese ahabwe ibikwiriye ibyo yakoze akiri mu mubir, ari ibyiza cyangwa ibibi". Ibyo Bibiriya yahanuye bigasohora, ni ikimenyetso ko ibitarasohora bizasohora umunsi umwe. Ku bizeye, Umunsi w'imperuka uzaba uw'ibyishimo n'umunezera, ku banze kwizera uzababera umunsi w'umujinya w'Imana.
Mu gusoza, Reka mvuge mu nteru imwe ngo:: "Niba wifuza kurokoka ibihe by'imperuka, suzuma niba warakiriya impano y'agakiza kabonerwa muri Yesu Kristo. Kuko Imana itatugeneye umujinya, ahubwo yatugeneye guheshwa agakiza n'Umwami wacu Yesu Kristo. 1 Abatesaloniki 5:9 ".
Ushobora kureba ibyerekeye ingoma y'imyaka 1,000 hano


text:
Njye sinirwa mu mpaka Z'AMASHUSHO, niba TUTAYAFATA NK'UKO DUFATA IFOTO y'umuntu dukunda, Ahubwo ndabaza nti: KUKI AMATEGEKO Y'IMANA 10 Dusoma muri Bibiliya Ntagatifu, ATANDUKANYE NAYO TWIGISHIJWE muri Kiliziya Gaturika ? Dore uko Bibiliya Ntagatifu ivuga AMATEGEKO 10; ITEGEKO rya-1- (Iyimukamisiri :20:3) «Nta mana zindi uzagira kereka jyewe.» ITEGEKO -2- ( Iyimukamisiri :20:4) «NTUZIKORERE ISHUSHO ry’iribazanyo...» ITEGEKO -3- (Iyimukamisiri :20:7) «Ntuzavuge izina ry’Uhoraho Imana yawe mu bintu by’amanjwe...» ITEGEKO -4- (Iyimukamisiri :20:8) « Urajye wibuka umunsi w’isabato, uwegurire Imana.» ITEGEKO -5- (Iyimukamisiri :20:12) «Wubahe so na nyoko...» ITEGEKO -6-( Iyimukamisiri :20:13) «Ntuzice...» ITEGEKO -7- ( Iyimukamisiri :20:14) « Ntuzasambane.» ITEGEKO-8- ( Iyimukamisiri :20:15) «Ntuzatware umuntu ngo umugire uwawe ku ngufu» ITEGEKO -9- ( Iyimukamisiri :20:16) «Ntuzavuge ibinyoma ubeshyera mugenzi wawe.» ITEGEKO-10- Iyimukamisiri :20:17 «NTUZARARIKIRE INZU ya mugenzi wawe, ntuzararikire UMUGORE wa mugenzi wawe, cyangwa UMUGARAGU we cyangwa UMUJA we cyangwa INKA ye cyangwa INDOGOBE ye, MBESE IKINTU cya mugenzi wawe ICYO ARI CYO CYOSE.» NONEHO DUSESENGURE: Soma ITEGEKO -2- Riravuga ngo : NTUZIKORERE ISHUSHO RY'IRIBAZANYO... >> ESE KUKI IRI TEGEKO BARIKUYEMO, ritari mu yigishwa muri Kiliziya Gaturika kandi RIRI MURI BIBILIYA NTAGATIFU ? * Soma itegeko rya-9 n'irya10 - Irya 9: «NTUZAVUGE IBINYOMA...» Irya10: « NTUZARARIKIRE INZU ya mugenzi wawe, ntuzararikire UMUGORE wa mugenzi wawe, cga UMUGARAGU we, cga UMUJA we... MBESE IKINTU cya mugenzi wawe ICYO ARI CYO CYOSE.» >> Muri Bibiliya itegeko ribuza KURARIKIRA IKINTU ICYO ARI CYO CYOSE cya mugenzi wawe , NI ITEGEKO RIMWE RYA 10. * Nyamara muri Gatigisimu amategeko abuza KURARIKIRA ibya mugenzi wawe NI ABIRI: Irya 9: NTUZIFUZE UMUGORE WUNDI. IRYA 10: NTUZIFUZE KWIBA CGA KWANGIZA IBY'ABANDI. >> Ngira ngo umuntu wese ufite ubwenge buzima, ARABONA ITEKINIKA aba bayobozi b'idini bakoze: .1. BAKUYEMO itegeko rya kabiri ryo muri Bibiliya ribuza GUKORA ISHUSHO RY'IRIBAZANYO. .2. Amategeko YASIGAYE ARI ICYENDA: Kugirango umubare w'amategeko 10 udapfa, BASATUYEMO kabiri itegeko rya 10, Barikoramo irya 9, n'irya 10, Ibi ntawe utabibona, uretse ABISINZIRIZA kandi bareba ! * None rero ndabaza nti: Abayobozi bakuru ba Kiliziya Gaturika y'i Roma, NI NDE WABAHAYE UBURENGANZIRA BWO GUHINDURA AMATEGEKO Y'IMANA ? Padiri, Musenyeri, Mukateshitse , Mugaturika wese UJIJUTSE, UZADUSOBANURIRE.
UMWIGISHWA WA YESU KRISTO - 28/11/2017 saa 11:43


text:
BIBILIYA IHINDURA IMIBEREHO Y’ABANTU
Ubu noneho nshoboye gufasha abandi
IGIHE YAVUKIYE: 1981
IGIHUGU: GWATEMALA
KERA: NAHUYE N’IBIBAZO BIKOMEYE NKIRI UMWANA
IBYAMBAYEHO:
Navukiye mu mugi wa Acul uri mu karere k’imisozi, mu burengerazuba bwa Gwatemala. Dukomoka ku Bamaya bo mu bwoko bw’Abagisili. Uretse icyesipanyoli, nakuze mvuga ururimi rwacu kavukire. Navutse mu gihe kibi cy’intambara yashyamiranyaga abenegihugu muri Gwatemala. Iyo ntambara yamaze imyaka 36 ica ibintu, kandi Abagisili bayiguyemo ntibagira ingano.
Igihe nari mfite imyaka ine, mukuru wanjye wari ufite imyaka irindwi yakinishije igisasu kiramuturikana ahasiga ubuzima, naho jye kintera ubuhumyi. Nyuma yaho najyanywe mu kigo cyita ku bana babana n’ubumuga bwo kutabona mu mugi wa Gwatemala. Aho ni ho narerewe kandi ni ho nigiye gusoma inyandiko isomwa n’abatabona. Abayobozi b’icyo kigo bambujije kuganira n’abandi bana, ariko sinzi neza impamvu yabibateye. Abo twiganaga na bo batangiye kunyitarura. Nahoraga nigunze, nkumva si jye uzarota ikiruhuko cy’amezi abiri cya buri mwaka kigeze ngo nisangire mama mu rugo, kuko we yari umugwaneza kandi akagira impuhwe. Ikibabaje kurushaho ni uko igihe nari mfite imyaka icumi, mama na we yaje gupfa. Iyo natekerezaga ukuntu mfushije umuntu umwe rukumbi wankundaga, byanteraga agahinda kenshi.
Igihe nari mfite imyaka 11, nasubiye ku ivuko njya kuba kwa mukuru wanjye. We n’abagize umuryango we bampaga ibyo nabaga nkeneye byose, ariko ntibashobaraga kumpumuriza nk’uko nari mbikeneye. Hari igihe natakambiraga Imana nyibwira nti “Mana, kuki mama yapfuye? Kuki wemeye ko mba impumyi?” Abantu bambwiraga ko ibyo byago byambayeho bitewe n’uko ari ko Imana yabishatse. Ibyo byatumye ntekereza ko Imana itita ku bantu kandi ko irenganya. Ni uko nyine ntari nzi uko biyahura, naho ubundi mba nariyahuye.
Kugira ubumuga bwo kutabona byampinduye igisenzegeri kandi birampungabanya. Igihe nari nkiri muto, nafashwe ku ngufu incuro nyinshi. Sinigeze ngira uwo mbibwira kuko numvaga ko nta wunyitayeho. Abantu bamvugishaga gake cyane kandi sinabonaga uwo tuganira. Nari narihebye kandi nari mu bwigunge. Nta muntu nizeraga.
UKO BIBILIYA YAHINDUYE IMIBEREHO YANJYE:
Igihe nari ingimbi, umugabo n’umugore we b’Abahamya ba Yehova baje kunsura ku ishuri mu masaha y’ikiruhuko. Umwe mu barimu bacu wangiriraga impuhwe, yari yarabasabye ko bansura. Bambwiye ibirebana n’amasezerano yo muri Bibiliya avuga ko abapfuye bazazuka, kandi ko impumyi zizahumuka (Yesaya 35:5; Yohana 5:28, 29). Ibyo bambwiye byaranshimishije, ariko nananiwe kuganira na bo kuko ntari menyereye kuvugana n’abantu. Nubwo babonaga nigunze kandi ntashaka kuvugisha abandi, barihanganye bakomeza kunsura kugira ngo banyigishe Bibiliya. Kugira ngo bagere iwacu bakoraga urugendo rw’ibirometero 10, kandi bikabasaba kuzamuka umusozi.
Mukuru wanjye yambwiye ko nubwo ubona basa n’aho ari abakene, bambara neza. Banyitagaho kandi bakajya banzanira utuntu. Nabonye ko nta bandi bantu bakwitanga bigeze aho uretse Abakristo b’ukuri.
Nize Bibiliya nifashishije inyandiko zisomwa n’ababana n’ubumuga bwo kutabona. Yego ibyo nigaga narabyumvaga, ariko hari ibyangoraga kubyemera. Urugero, kumva ko Imana inyitaho jye ubwanjye kandi ko hari abashobora kumfata nk’uko Imana imfata, byarangoye. Nasobanukiwe impamvu Yehova yaretse imibabaro igakomeza kubaho mu gihe runaka, ariko kwemera ko ari Data wuje urukundo byansabye igihe. *
Buhoro buhoro, ibyo nigaga mu Byanditswe Byera byatumye mpindura uko nabonaga ibintu. Urugero, namenye ko Imana yiyumvisha imibabaro y’abantu. Imana yavuze ibirebana n’abagaragu bayo bagirirwaga nabi igira iti “nabonye rwose akababaro k’ubwoko bwanjye . . . kandi nzi neza imibabaro yabo” (Kuva 3:7). Nishimiye imico ya Yehova maze binshishikariza kumwiyegurira. Mu mwaka wa 1998 narabatijwe mba Umuhamya wa Yehova.
Umwaka umwe nyuma yaho, nagiye kwiga amasomo yari agenewe abafite ubumuga bwo kutabona, hafi y’umugi wa Escuintla. Umusaza wo mu itorero ryo muri ako gace yaje kubona ko kuva iwacu nkaza mu materaniro yaho byangoraga. Itorero ryari hafi yo mu rugo, ni iryo ku musozi wa mugabo n’umugore we baturukagaho baje kunyigisha, kandi kugerayo byarangoraga. Kugira ngo uwo musaza anyorohereze, yandangiye umuryango w’Abahamya mu mugi wa Escuintla. Bari biteguye kuncumbikira no kumfasha kujya mu materaniro. Kugeza ubu ni bo banyitaho, kandi bamfata nk’umwana wabo.
Hari ibindi bikorwa bigaragaza urukundo nyakuri abagize itorero bankoreye, ariko sinabivuga ngo mbirangize. Ibyo byose byanyemeje ko ndi mu idini ry’Abakristo nyakuri, ari bo Bahamya ba Yehova.
UKO BYANGIRIYE AKAMARO:
Ubu numva ko mfite agaciro kandi mfite ibyiringiro. Noneho nsigaye nishimira ubuzima. Aho kwibanda ku bumuga bwanjye, nibanda ku murimo wo kwigisha Bibiliya ukorwa n’Abahamya ba Yehova, nkigisha abandi inyigisho z’agaciro kenshi. Nanone ndi umusaza mu itorero, kandi ntanga disikuru zishingiye kuri Bibiliya mu matorero yo muri ako gace. Uretse ibyo, njya ntanga izo disikuru mu makoraniro y’iminsi itatu aba yahuje abantu babarirwa mu bihumbi.
Mu mwaka wa 2010 nahawe impamyabumenyi mu Ishuri Rihugura Abitangiye Gukora Imirimo (ubu ryitwa Ishuri ry’Ababwiriza b’Ubwami), ryabereye muri Eli Saluvadoru. Ibyo nize muri iryo shuri bimfasha gusohoza neza inshingano mfite mu itorero. Imyitozo naherewe muri iryo shuri yatumye numva ko mfite agaciro kenshi kandi ko Yehova Imana ankunda cyane, we uha uwo ari we wese ibikenewe kugira ngo akore umurimo we.
Yesu yaravuze ati “gutanga bihesha ibyishimo kuruta guhabwa” (Ibyakozwe 20:35). Ubu rwose nshobora kuvuga ko mfite ibyishimo. Ubu noneho nshoboye gufasha abandi, nubwo kera numvaga ko bidashoboka.
^ par. 13 Niba wifuza kumenya impamvu Imana ireka imibabaro igakomeza kubaho, reba igice cya 11 mu gitabo Ni iki mu by’ukuri Bibiliya yigisha? cyanditswe n’Abahamya ba Yehova.


text:
AGATABO K’ITERANIRO RY’UMURIMO Nzeri 2016
Uburyo bw’icyitegererezo
Uburyo bwo gutanga Umunara w’Umurinzi no gusobanura ukuri ko muri Bibiliya kugaragaza ko Imana itwitaho. Ifashishe ingero zatanzwe utegure uburyo bwawe bwo gutangiza ibiganiro.
UBUTUNZI BWO MU IJAMBO RY’IMANA
“Jya ugendera mu mategeko ya Yehova”
Kugendera mu mategeko ya Yehova bisobanura iki? Umwanditsi wa zaburi ya 119 yatanze urugero rwiza muri iki gihe.
IMIBEREHO IKWIRIYE ABAKRISTO
Icyo wakora usanze abana bonyine mu rugo
Icyo wakora kugira ngo ugaragaze ko wubaha ababyeyi.
UBUTUNZI BWO MU IJAMBO RY’IMANA
“Gutabarwa kwanjye guturuka kuri Yehova”
Zaburi 121 ikoresha ingero isobanura uko Yehova ashobora kuturinda.
UBUTUNZI BWO MU IJAMBO RY’IMANA
Twaremwe mu buryo butangaje
Muri zaburi ya 139, Dawidi yasingije Yehova kubera ibintu bitangaje yaremwe.
IMIBEREHO IKWIRIYE ABAKRISTO
Ibyo wakwirinda mu gihe uyobora icyigisho cya Bibiliya
Twakora iki ngo tugere umwigisha ku mutima?
UBUTUNZI BWO MU IJAMBO RY’IMANA
“Yehova arakomeye kandi akwiriye gusingizwa cyane”
Zaburi ya 145 igaragaza uko Dawidi yumvaga ameze, iyo yabonaga uburyo Yehova yita ku bagaragu be b’indahemuka.
IMIBEREHO IKWIRIYE ABAKRISTO
Jya unoza ubuhanga bwawe bwo kubwiriza ushishikariza abashimishijwe kuza mu materaniro
Abashya n’abigishwa ba Bibiliya bagira amajyambere yihuse, iyo baza mu materaniro.


text:
Umuhanzi Gisa Cyinganzo wamenyekanye kuva cyera mu myaka ya za 2010 ndetse akagira n’uruhare mukuzamura abandi bahanzi nka Amag The Black, gusa akaba atarabashije gutera imbere cyane kubera kubohwa n’ibiyobyabwenge. Ubu noneho ngo agiye kuzanirwa umuti uzava Tanzaniya uzamufasha kubicikaho.
Umuhanzi Gisa Cyinganzo wamenyekanye kuva cyera mu myaka ya za 2010 ndetse akagira n’uruhare mukuzamura abandi bahanzi nka Amag The Black, gusa akaba atarabashije gutera imbere cyane kubera kubohwa n’ibiyobyabwenge. Ubu noneho ngo agiye kuzanirwa umuti uzava Tanzaniya uzamufasha kubicikaho.
Uyu muhanzi Gisa Cyinganzo ni umwe mubahanzi nyarwanda bafite impano yihariye nk’uko bivugwa n’abantu benshi bakurikiranira hafi umuziki nyarwanda kubera ijwi afite ryiza ariko kuribyaza umusaruro bikaba byarabaye imbogamizi kubwo kuba inganzwa y’ibiyobyabwenge birimo itabi ndetse na Mugo.
- Gisa Cyinganzo muri Studio
Mu kiganiro umunyamakuru w’Imirasire yagiranye n’umujyanama wa Gisa uzwi ku Izina rya Chosen yavuze ko ashaka kujya muri Tanzania akazana umuti uzabimuvura agakira burundu maze agakomeza ibikorwa bye bya muzika dore ko yanavuze ko nta muhanzi mu Rwanda urusha ubuhanga Gisa Cyinganzo.
Muri iki kiganiro cyabereye Inyamirambo ahazwi ngo kuri 40 ,Chosen yarajyanye na Gisa kureba umufatabyabikorwa wa Skol wari wavuze ko ashaka kugirana amaserano na Gisa maze akazajya amuha ibihumbi 300,000frw ku kwezi ,ariko urwo rugendo rukaba rwarasubitswe kuko Gisa yari yishwe na Mugo atabasha kuvuga cyangwa ngo anagende.
- Gisa Cyinganzo amaze gusarikwa n’ibiyobyabwenge
Umujyanama we Chosen yari yavuye mu rugo ahagana saa 10h za mu gitondo asiga avuganye na Gisa ko azakugaruka 13h zuzuye z’amanywa maze bakajya kureba uwo mufatanyabikorwa wa Skol kugirango bapange ayo masezerano dore ko bakimara kuyasinya Gisa yagomba gutangira muri iyo minsi,ariko Chosen yagarutse murugo asanga Gisa ntawuhari maze abaza umukozi amubwira ko yuriye igipangu kuko yari yasize amukingiranye kugirango ataza kujya kunywa Mugo, akimara kumwereka aho yuririye yahise ahuririra nawe kugirango amukurikire asanga Gisa ari gusoza kunywa Mugo.
Muri iki cyumweru gishize Chosen yadutangarije ko yamaze kumugurira imyenda ndetse n’inkweto maze amwohereza iwabo gusura nyina dore ko hari hashize imyaka n’imyaniko atagera iwabo kwa nyina.
- Gisa Cyinganzo yafunzwe igihe kinini azira kunywa ibiyobyabwenge birimo na Mugo
Chose yasoje avuga nta yandi mahitamo ashaka kujya Tanzania maze ngo akagura umuti ntubwo ngo uhenze cyane ukaba uzamutwara ibihumbi 400,000frw ariko ukaba uzamufasha kubireka burundu maze ngo yamara kuba muzima.
Nta yandi mahitamo ashaka kujya Tanzania maze ngo akagura umuti ntubwo ngo uhenze cyane ukaba uzamutwara ibihumbi 400,000frw ariko ukaba uzamufasha kubireka burundu maze ngo yamara kuba muzima akazayamugaruzamo ubwo azaba yatangiye guhogoreza abanyarwanda akongera kwigarurira imitima y’abakobwa.
Habiyakare Emmanuel
Ibitekerezo
nukuri imana ifashe gisa areke mugo kk najye ndahamanya nabavugako murda abamurusha kuririmba ntabo. Kanda hano umusubize
eeee mugira itiku Kanda hano umusubize
birababajepee nasenge imana imukize najye kwapasteri rugagi amusejyere arakitape! yesu ashobora byose. Kanda hano umusubize
Uwiteka nyiringabo tuziko uyumwana gisa ari wowe wamuremye ndabiziko umukunda kandi wamuhaye impano nziza ndategetse mumbaraga nubushobozi waduhaye ngo turwane nimyuka mibi abanzi buyumwana wawe bahora bamwishima hejuru ye iyo satani amufashe akamuroha byuha ndategetse akire ububu bugome yakorewe nabagenzi be bamuhaye ibyangiza impano muvuburireho amazi avanze numunyu amwoze ibyo bimuhambiriye mwizina rya Yesu akire nukuri aririmba ibyubaka imitima yabana bawe wimuhomba Mana mugarure akore umurimo wawe nkuko wadukuyeyo bikore mbisabye mwizina rya yesu AMEN ndabyizeye % ko imana izabikora uzabibona akabona gisa yakize azashime imana Kanda hano umusubize
eee ubwose nazana uwomuti nacyindi uza muhindura hokoko?sibyo penuku musenjyera kuku ntago azarirekape Kanda hano umusubize
Uwo Mugabo arashaka kuzamukira kuri gisa Kanda hano umusubize
Uwo ngoni the shosen arabashya arashaka kuzamukira kuri gisa kuko umuntu kugiti cye niwe wiha agaciro igihe ntikicyera azabireka Abe umuntu muzima Kanda hano umusubize
umuntu niwewiha agaciro namuha uwo muti harigihe ninganzo bizagendana. Kanda hano umusubize
Uwo Mugabo arashaka kuzamukira kuri gisa Kanda hano umusubize
oya wivuga gutyo yaba anamutabaye aramutse amuvuje Kanda hano umusubize


text:
Uburebure cg igihagararo ni kimwe mu bigaragaza umuntu uteye neza, ikindi bimwongerera kwiyizera cyane no gukora ibindi bitandukanye kurusha umuntu mugufi niyo mpamvu www.horahoclinic.com igaragaza amafunguro warya ngo wongere uburebuure.
Uburebure cg igihagararo ni kimwe mu bigaragaza umuntu uteye neza, ikindi bimwongerera kwiyizera cyane no gukora ibindi bitandukanye kurusha umuntu mugufi niyo mpamvu www.horahoclinic.com igaragaza amafunguro warya ngo wongere uburebuure.
Niba uri mugufi cg wifuza kongera uburebure bwawe, inkuru nziza ni uko hari amafunguro amwe na mwe ashobora kongera uburebure ku miterere yawe, uramutse uyashyize mubyo kurya byawe bya buri munsi.
Reka turebere hamwe amwe muri ayo amafunguro.
1. Ibikomoka ku mata byose
Ibikomoka ku mata; yaba ikimuri, yogurt, amata (cyane cyane inshyushyu kurusha ikivuguto), fromage byose bifasha uburebure. Akenshi ibi byose byuzuyemo vitamin A, B, D na E zose zikenerwa cyane mu mikorere y’amagufa akomeye. Iyo umubiri ufite calcium ihagije, amagufa arakura bityo uburebure bukiyongera. Amata arimo vitamin B12 na vitamin D zose z’ingenzi mu kongera igihagararo. Niba wifuza kuba muremure no kongera
igihagararo amata ni kimwe mubyo utagomba kubura buri munsi.
2. Amagi
Amagi akungahaye kuri poroteyine nyinshi kandi zihagije. Umweru w’igi urimo poroteyine 100% zishobora gufasha kongera uburebure, niba ushaka kubona igisubizo byihuse ni byiza kurya amagi byibuze 2 ku munsi. Ariko niba ubishoboye, wakwirinda kurya umuhondo w’igi kuko urimo ibinure bishobora gutuma wongera ibiro mu gihe utabishaka. Amagi atogosheje akize cyane kuri omega-3 fatty acid, ifasha cyane mu mikurire muri rusange, ndetse no gutuma umusatsi ukura.
3. Amafi
Mu gihe wifuza kongera uburebure amafi ntakabure kubyo kurya byawe. Amafi
y’ubwoko butandukanye arimo vitamin D, y’ingenzi mu mikurire y’amagufa. Vitamini Difasha kandi mu kuyungurura no kwinjiza mu mubiri izindi ntungamubiri nka calcium, nayo y’ingenzi mu kongera igihagararo. Proteyine ziba mu mafi zifasha mu gukomeza no gukuza amagufa kimwe n’imikaya, bishobora kukongerera uburebure kubwo wari usanzwe ufite.
4. Inkoko
Niyo waba waramaze gukura, ugejeje n’imyaka 25, ifasha mu kongera uburebure. Inkoko zibamo poroteyine nyinshi zishobora kongera amagufa kimwe n’imikaya. Mu gihe wifuza kubona igisubizo byihuse, ni ngombwa kurya byibuze garama 50 z’inkoko buri munsi.
5. Imineke
Umuneke urimo intungamubiri zikenerwa mu mikorere myiza y’umubiri, kimwe mu byo ufasha harimo no kongera uburebure. Imineke ikize cyane ku myunyungugu y’ibanze mu mikurire y’amagufa nka calcium, potasiyumu, manganese n’ibituma bagiteri nziza zikura mu mubiri ( probiotic). Ibi byose bituma umubiri ukora cyane kandi neza.
6. Soya
Niba ushaka kongera uburebure soya ishobora kuba kimwe mu biribwa by’ibanze ugomba kurya buri munsi. Soya irimo poroteyine ku bwinshi zongera imikurire y’ingingo kimwe n’amagufa. Kurya byibuze garama 40 za soya ku munsi bishobora kongera uburebure ku mubiri.
7. Ubunyobwa
Ubunyobwa bukungahaye kuri poroteyine, vitamine zitandukanye n’imyunyungugu, zose zagufasha mu kongera uburebure. Izi ntungamubiri zose zisembura imisemburo yo gukura mu mubiri.
Mu gihe udashoboye kubona ubunyobwa cg utabukunda ushobora kubusimbuza amashaza. Kongera aya mafunguro tuvuze kubyo kurya bya buri munsi byawe ni ingenzi cyane, niba wifuza kongera igihagararo cyawe kuko afasha mu mikurire n’imikorere myiza y’amagufa n’imikaya byawe.
yanditswe na: NIYIRORA Christian
Ibitekerezo
ndabashimiye kunama mutugiriye,ariko se nkanjye mfite uburebure bwa 1.67m ,imyaka 35 ubwose koko narya iyo ndyo nkuyongera igihagararo?munsubize.Murakoze cyane. Kanda hano umusubize
twe se twarangije gukura hejuru ya 35 years??? Kanda hano umusubize
muraho? abarengeje 35years old baduteganyirije iki? Kanda hano umusubize
twe se twarangije gukura hejuru ya 35 years??? Kanda hano umusubize
murakoze kutubesha Kanda hano umusubize
Murakoze ! For Your help but it is expensive it is not easy to get it. Kanda hano umusubize
murakoze kuri izi nama mutugiriye nahacu kubishira mubikorwa abashaka kongera uburebure. Kanda hano umusubize
nibyiza nuko arubukene ariko,tuzabigeraho. Kanda hano umusubize
ko mutadusobanuriye kubega Kanda hano umusubize
Umuntu abikoresheje se ntoyiyongere uburebure Kanda hano umusubize
Wowe uzabigerageze uzabibona í ½í´¨ Kanda hano umusubize
Murakoze kutugezaho ibyatuma Umuntu, akuranana igihagararo burya abantu twicwa no kutabimenya, ndifuzako mwaza tugezaho ibyafasha ubuzima bw 'imyororokere. Kanda hano umusubize


text:
Gusaba uko Imana ishaka/EV.Donath
1yohana 5:14-15; kandi icyo nicyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.”
Bene data nejejwe no gusangira namwe amagambo meza agira ati” Gusaba uko Imana ishaka.”
Abantu benshi barasaba, cyangwa batakishwa n’ibibazo bitandukanye, ariko se byose niko Imana ibyumva, mbese byose bisabwa mu buryo Imana ibyumva cyangwa mu buryo Imana ishaka? Ibi ni bimwe mu bibazo nibaza kandi kenshi iyo mbonye abantu barimo basaba cyangwa basenga Imana.
Matayo 7:7, musabe muzahabwa, mushake muzabona, mukomange muzakingurirwa. Uyu murongo uha umuntu wese uburenganzira bwo gusaba, ariko se koko uko gusaba kose Imana irakumva? Ubu ni uburenganzira buhoraho twahawe bwo kujya imbere y’Imana tukayisaba. Ariko se tubukoresha uko Imana ishaka.
Ni gute abantu twasaba Imana mu buryo ishaka kandi yifuza:
Gusaba ufite umutima umenetse: Bibiliya iravuga ngo bene uko gusenga uko gusaba kugera ku Mana. Ibi bishaka kuvuga kubanza ukavanaho ikintu cyose cyagutandukanya n’Imana kuko gusenga ku munyabyaha ni ikizira ku Mana, kuko icyaha ari ubugome kandi ukora icyaha wese ni umugome (1yohana 3:4).
Niba twifuza ko gusaba kwacu kuzamukira kuba urwibutso imbere y’Imana, tubanze twiyunge n’Imana, twitunganye mu mitima yacu, maze tubone gusaba Imana. Yesaya 59:1-2. “Dore ukuboko kw’Uwiteka ntikwaheze ngo ananirwe gukiza, n’ugutwi kwe ntikwapfuye ngo ananirwe kumva. Ahubwo gukiranirwa kwanyu niko kwabatandukanije n’Imana yanyu, n’ibyaha nibyo biyitera kubima amaso ikanga no kumva”. Tugomba gusenga Uwiteka twambaye ibyera nibwo amasengesho yacu azumva kandi akanasubizwa.
Gusabana kwizera: hari gihe abantu basaba Imana ariko ntibayisabane kwizera, bene uko gusaba ntacyo gutanga.
Imana idufashe gusuzuma neza amasengesho dusenga, kugira ngo tumenye neza umwifato nyawo twakagombye kujyana imbere y’Imana. Amen
Ev. NDAGIJIMANA Donath


text:
Adele ukomoka mu Bwongereza ni umwe mu bahanzi bubashywe kandi bakunzwe mu bihugu byinshi ku Isi, abikesha zimwe mu ndirimbo ze zanyuze imitima ya benshi zirimo iyitwa “Hello”, “When We Were Young”, “Send My Love” n’izindi zitandukanye.
Uyu muhanzi yiyemeje guhagarika kujya avugana n’abantu akoresheje umunwa ahitamo kwifashisha amarenga bitewe n’uburyo yarakariwe n’abafana baguze amatike y’ibitaramo bibiri yagombaga gukorera muri Wembley Stadium ntabataramire kubera ikibazo yagize cy’ijwi ritamukundiye.
Ikinyamakuru The Sun cyandikirwa mu Bwongereza cyatangaje ko gifite ubuhamya bwa bamwe mu bantu bamaze iminsi babona uyu muhanzi, bemeza ko atakivugana n’abantu akoresheje umunwa, ahubwo asigaye akoresha amarenga cyangwa agaceceka.
Umwe muri aba bantu yabwiye iki kinyamakuru ko ubwo aheruka gusura umwana we ku ishuri yatashye atamubwiye ijambo na rimwe. Ati "Ntiyavugaga na gato n’iyo yabaga abajijwe n’abantu batazi ibibazo by’ijwi rye, nta gisubizo na kimwe yabahaga."
Uyu muntu yakomeje avuga ko ibijyanye no kuvuga byose uwo munsi yabifashijwemo n’umugabo we Simon Konechi, aho bari kumwe ku ishuri akajya amubwira mu marenga undi akageza ubutumwa bwa Adele ku mwana wabo.
Ati "Byasaga nk’ibisekeje uwo munsi kuko n’umugabo we yabishyenzemo avuga ko ari ururimi rushya rw’ibimenyetso [Adele] yadukanye. Byagaragaraga nk’aho bimubangamiye ndetse wabonaga buri kanya agaragaza ko umuhogo ushobora kuba uri kumubabaza."
Adele utaragira icyo atangaza kuri aya makuru ’yafashe iki cyemezo cyo kujya akoresha amarenga’ mu gihe aganira n’abantu, nyuma y’iminsi ishize yijujutirwa n’abafana kubera ibitaramo yagombaga gukora ku itariki ya 1 n’iya 2 Nyakanga 2017, bigasubikwa batarabimenyeshejwe mbere.
Nyuma y’isubikwa ry’ibyo bitaramo, abafana barakariye Adele bikomeye, bamushinja n’ubwambuzi nyuma y’aho ikigo cyitwa Eventim cyari mu bufatanye na we, cyanze kubasubiza amafaranga yuzuye bari bishyuye, ariko bigasobanurwa ko ayakuweho ari aya serivisi bari bahawe y’amatike.
Adele amaze kubona ko abafana bariye karungu yahise yandika ibaruwa yo kubiseguraho, ahamya ko yagize ikibazo cy’ijwi mu muhogo ntibimukundire kuririmba akaba ari yo ntandaro y’isubikwa ry’ibyo bitaramo. Yijeje abafana kubishyura amafaranga yose bari batanze avuga ko azafata ingamba zizatuma atongera kubatenguha.
Adele uri mu bahanzi bazwiho ubuhanga mu kugorora ijwi, yize umuziki ku ishuri ryo mu Bwongereza ryitwa Brit ahabwa impamyabumenyi muri 2006 ari nacyo gihe yahise atangirira gukora umuziki. Yiganye n’abandi bahanzi bazwi barimo Jessie J. na Leona Lewis. Magingo aya amaze gucuruza kopi za album zirenga miliyoni 65 kuva yatangira gukora umuziki.


text:
Amatongo ya Timgad ahishura byinshi
UMUSHAKASHATSI witwaga James Bruce ukomoka muri Écosse akibona aho hantu, yagize ngo ararota. Yari amaze kubona inyubako yibutsaga ugutsinda kw’Abaroma, igice kimwe cyayo kikaba cyari gitwikiriwe n’umusenyi wo mu butayu bwa Alijeriya. Igihe uwo mugabo yavumburaga aho hantu mu mwaka wa 1765, ntiyari azi ko mu by’ukuri ahagaze hejuru y’amatongo y’urusisiro runini kurusha izindi rwubatswe n’Abaroma mu majyaruguru ya Afurika, ari wo mugi wa kera wa Thamugadi, ubu witwa Timgad.
Nyuma y’imyaka irenga ijana, ni ukuvuga mu wa 1881, abashakashatsi b’Abafaransa batangiye gutaburura ibintu bitandukanye mu matongo y’uwo mugi, kandi basanga bitarangiritse. Babonye ko nubwo uwo mugi wari mu butayu bukakaye, mu by’ukuri abari bawutuye babagaho nk’abagashize. Ariko se ni iki cyatumye Abaroma bubaka umugi ukomeye ahantu nk’aho? Ni ayahe masomo twakura ku byaberaga muri uwo mugi no ku baturage baho?
IMPAMVU ZA POLITIKI
Igihe Abaroma baguraga ubwami bwabo bukagera mu majyaruguru ya Afurika mu kinyejana cya mbere Mbere ya Yesu, barwanyijwe cyane n’amwe mu moko ya ba kavukire baho bahoraga bimuka. None se ni iki Abaroma bari gukora ngo babane amahoro n’abo baturage? Mbere na mbere, abasirikare bo muri legiyoni ya gatatu yari iyobowe na Augustus bubatse ibihome byinshi kandi bashinga ibirindiro bikomeye mu karere kanini k’imisozi yo mu majyaruguru ya Alijeriya. Nyuma yaho, bubatse umugi wa Timgad, ariko bagamije ikindi kintu.
Abaroma bawubatse bavuga ko bagiye kuwutuzamo abasirikare bavuye ku rugerero, ariko mu by’ukuri yari amayeri yo guhangana n’abantu baho babarwanyaga. Uwo mugambi wabo bawugezeho. Imibereho myiza yo mu mugi wa Timgad yatangiye gukurura abaturage bo muri ako gace bahazanaga ibicuruzwa byabo. Kubera ko ba kavukire benshi bifuzaga kwemererwa kuba muri uwo mugi kandi ubundi Abaroma ari bo bonyine babaga babyemerewe, bagiye kubana n’abo basirikare mu gihe cy’imyaka 25, kugira ngo bo n’abahungu babo babone ubwenegihugu bw’Abaroma.
Hari Abanyafurika babonye ubwenegihugu bw’Abaroma banahabwa imyanya ikomeye muri uwo mugi no mu yindi migi Abaroma bakoronizaga. Umugambi w’Abaroma wo kwigarurira imitima ya ba kavukire bawugezeho ku buryo nyuma y’imyaka 50 gusa, uwo mugi wa Timgad wari utuwe ahanini n’abaturage bo mu majyaruguru ya Afurika.
UKO ABAROMA BIGARURIYE IMITIMA Y’ABATURAGE
None se Abaroma babigenje bate kugira ngo bashobore kwigarurira imitima ya ba kavukire mu gihe gito cyane? Icya mbere ni uko bimakaje ihame ry’uko abaturage bose bareshya, rikaba ryarigishwaga n’umutegetsi w’Umuroma witwaga Cicéron. Uwo mugi bawugabanyije abasirikare b’Abaroma bavuye ku rugerero n’abaturage b’Abanyafurika bararinganiza. Nanone uwo mugi wari wubatswe mu buryo bwitondewe ugizwe n’inyubako za metero 20 kuri 20 zigiye zitandukanyijwe n’uduhanda duto. Nta gushidikanya ko iyo myubakire isa kandi iri kuri gahunda yashimishaga abaturage cyane.
Nk’uko byabaga bimeze mu migi myinshi y’Abaroma, abaturage bakundaga guhurira mu isoko, kugira ngo bamenye amakuru agezweho cyangwa bakine imikino itandukanye. Nta gushidikanya ko ababaga batuye mu misozi y’ibiharabuge yo hafi aho, bifuzaga kugama izuba ry’igikatu munsi y’inyubako zabaga zishyigikiwe n’inkingi zitondetse ku murongo, cyangwa kujya mu bwogero rusange bwaho, bakitera utuzi twabaga tubamanukiraho buhoro buhoro. Nanone bashobora kuba barifuzaga kwicara iruhande rw’amasoko y’amazi afutse, bakaganira n’incuti. Ibyo byose bashobora kuba barabyifuzaga ariko bakumva ari inzozi.
Nanone hari sitade idasakaye yari ifite uruhare rukomeye mu kwigarurira imitima y’abaturage. Yari ifite imyanya irenga 3.500, kandi yakiraga abaturage b’i Timgad no mu migi ihakikije. Abakinnyi bajyaga kuri podiyumu bakereka abantu imikino yagaragazaga umuco w’Abaroma, akenshi yarangwaga n’urugomo cyangwa ubwiyandarike.
Idini ry’Abaroma na ryo ryagize uruhare mu kwigarurira imitima y’abantu. Ku nkuta z’ubwogero no hasi, habaga huzuye ibishushanyo by’amabara byagaragazaga ibintu biboneka mu migani y’abapagani. Kubera ko abaturage bakundaga koga, batangiye kumenya buhoro buhoro ibyerekeye imana z’Abaroma n’idini ryabo. Umugambi wo gutoza Abanyafurika umuco w’Abaroma wagezweho neza, ku buryo n’imva zaho zabaga zishushanyijeho imana z’ubutatu, zaba iza ba kavukire cyangwa iz’Abaroma.
UKO UMUGI WARI MWIZA WAJE KWIBAGIRANA
Umwami w’abami witwa Trajan amaze gushinga uwo mugi mu mwaka wa 100, Abaroma bashishikarije abaturage bo hirya no hino mu majyaruguru ya Afurika guhinga ingano, gukora amavuta y’imyelayo na divayi. Bidatinze ako karere kahise kaba ikigega cya Roma, kakajya kagemura ibyo bicuruzwa by’ingenzi mu ntara ubwo bwami bwategekaga. Kimwe n’indi migi Abaroma bakoronizaga, Timgad yateye imbere cyane. Nyuma y’igihe, abaturage b’umugi wa Timgad bariyongereye maze uwo mugi uraguka ku buryo batuye n’inyuma y’inkuta zawo.
Abari batuye muri uwo mugi n’abari bahafite amasambu bateye imbere bitewe n’ubucuruzi bwakorwaga hagati y’uwo mugi na Roma. Icyakora iryo terambere nta kintu kigaragara ryagejeje ku bahinzi borozi bo muri ako gace. Mu kinyejana cya gatatu, akarengane gakabije n’imisoro irengeje urugero byatumye abahinzi borozi bo muri rubanda rwa giseseka bigaragambya. Bamwe muri bo bari Abagatolika bahindukiriye Abadonatisiti, iryo rikaba ryari itsinda ry’abantu biyitaga Abakristo, bahagurutse bakarwanya ibikorwa bidahwitse byakorwaga na Kiliziya Gatolika.—Reba ingingo igira iti “ Abadonatisiti na bo ntibari shyashya.”
Nyuma y’ibinyejana byinshi habaho imirwano ishingiye ku idini, intambara z’abenegihugu n’ibitero birangwa n’ubugome, Abaroma batakaje imbaraga mu majyaruguru ya Afurika. Mu kinyejana cya gatandatu, Timgad yahindutse amatongo itwitswe n’Abarabu bo muri ako gace, nuko iza kwibagirana burundu mu gihe cy’imyaka irenga 1.000.
NI BWO ‘BUZIMA’
Abashakashatsi bataburuye amatongo y’i Timgad batangajwe n’amagambo y’ikilatini aharatuye ku ibuye basanze mu mugi rwagati, ahakundaga guhurira abantu benshi. Ayo magambo agira ati “ubuzima ni uguhiga, koga, gukina no guseka.” Hari umuhanga mu by’amateka w’Umufaransa wavuze ko “nubwo iyo mitekerereze ituma abantu badahatanira kugira icyo bageraho, hari abemeza ko irangwa n’ubwenge.”
Kandi koko, Abaroma bamaze igihe runaka biruka inyuma y’ubuzima nk’ubwo. Mu kinyejana cya mbere, intumwa Pawulo yavuze ko hari abantu bari bafite imitekerereze igira iti “mureke twirire twinywere kuko ejo tuzapfa.” Nubwo Abaroma bari abanyedini, babagaho mu iraha ry’ako kanya, ntibatekereze ku ntego nyakuri y’ubuzima. Pawulo yasabye Abakristo bagenzi be kwirinda abantu nk’abo agira ati “ntimuyobe. Kwifatanya n’ababi byonona imyifatire myiza.”—1 Abakorinto 15:32, 33.
Nubwo hashize imyaka igera ku 1.500 abantu bo mu mugi wa Timgad babayeho, uko abantu babona ubuzima ntibyahindutse cyane. Abantu benshi bo muri iki gihe babaho badatekereza ejo hazaza. Bumva ko iyo mibereho y’Abaroma yari ikwiriye, batitaye ku ngaruka ishobora kubagiraho. Icyakora Bibiliya yo itanga igitekerezo gihuje n’ukuri kandi cyumvikana, igira kiti “ibibera kuri iyi si bigenda bihinduka.” Ni yo mpamvu iduha umuburo wo ‘kudakoresha [isi] mu buryo bwuzuye.’—1 Abakorinto 7:31.
Amatongo y’umugi wa Timgad atanga gihamya y’uko kugira ngo umuntu agire ibyishimo nyakuri, atagombye gukurikiza amagambo yari yanditse kuri rya buye ryari ritabye mu musenyi wo mu majyaruguru ya Afurika. Ahubwo kugira ngo umuntu agire ibyishimo agomba gukurikiza amagambo yo muri Bibiliya agira ati “isi irashirana n’irari ryayo, ariko ukora ibyo Imana ishaka ahoraho iteka ryose.”—1 Yohana 2:17.


text:
Umushyushyarugamba akaba n’umunyamakuru wa RBA, Anita Pendo aratangaza ko ubwo yari atwite yifuzaga ko umugabo we amuguma iruhande yaba agize aho ajya bigatuma agira umushiha ukabije.
Aganira na RBA asanzwe akorera Anita Pendo yimennye inda ahishura ko mu gihe yari atwite yabaye mu buzima bwifuza kurya Biscuit za Compat kurigata ibumba no gushaka ko umugabo we amuhora iruhande.
- Anita Pendo n’umugabo we Ndanda
Muri iki kiganiro , uyu mugore yafatanyaga n’umugabo we basanzwe babana ku Gisozi mu mujyi wa Kigali kubwira umunyamakuru urugendo yanyuzemo kugeza yibarutse.
Yumvikanaga aseka cyane anumvikanisha ingufu zidasanzwe nyuma y’iminsi itatu yibarutse, yishimiye imfura ye yakunze kuvuga ko yamuruhije mu minsi ya nyuma mbere y’uko yibaruka aho yabyariye mu bitaro bya La Croix du Sud.
Ngo mu mezi agera ku icyenda yamaze atwite, yashakaga cyane kurigata ibumba no kumva yifuza kurya Biscuit za Compat, ngo yumvaga umugabo we, Ndanda Nizeyimana ukinira As Kigali atamuva iruhande.
Yakomeje avuga ko no mu masaha y’ijoro iyo yumvaga ashaka kurya Biscuit yabyutsaga umugabo we akajya kuzishaka, aha ariko yavuze ko nubwo umugabo yajya gushaka izo Biscuit yasigaranaga agashiha yumva umugabo we agiye kure.
Yagize ati “Icya mbere, eeeh mbere na mbere yari Biscuit ya compat uhhh ariko nabwo byari ibintu byahatari urebye njyewe nta kintu nigeze ntwarira cya danger ngo cyambuza gusinzira."
Anita yavuze ko muri Nyakanga aribwo yatangiye kumva ibintu bihindutse, ati “ariko bigeze mu kwa karindwi natangiye gutekereza cyane kuri bino bitaka ‘Ibumba’eeh eeeh ,….twavuga ko ari ibumba ryaraburaga hano amahoro ntatahe.”
Ndanda ubana byeruye na Anita, yavuze ko umugore atatwariye inkweto ze cyangwa imyenda ahubwo ko yagombaga kumuhora hafi kuko hari igihe yumvaga ashaka no kumurya inzara.
Ati “Ibyo yakubwiye bya Biscuit nyine hari igihe byasabaga ko mbyuka mu gicuku nkajya kuzishaka, ahanini wanasangaga ari ahantu badakunze kuzigira ngiye kuzishaka bikansaba kuva aho dutuye nkajya ahandi.”
Anita yunzemo ati “Ahubwo iyo yavaga mu rugo nasigaranaga agahinda kuko nashakaga ko anguma irihunde numvaga nyine mfite agashiha.”
Mbese ngo yabaye mu buzima bwamusaga guhorana mu nzu Biscuit, ibumba ryo kurigata no guhora yumva impumuro y’umugabo we bamaranye igihe mu rukundo.
Umushyushyarugamba Anita Pendo ni umwe mu bakirisitu b’abagarukiramana binjiye mu idini rya Jesus Is Coming ari naryo yabatirijwemo tariki ya 25 Ukuboza 2015.
Nkindi Alpha
Ibitekerezo
Namwe murakabya kbx nawe bitabaho atwite gsa muzatubarize anitha igihe azagarukira gukora kuri the jam kuko turamukumbuye cyane kdi yite kumu babe we cyane ndetse numugabowe nkabafana turashaka kumenya amazina yumwana Kanda hano umusubize
Bimaze kugaragara ko abantu benshi uburaya cg reka tubyite ubusambanyi, ubupagani cg ubu khafili bwabasagutse bubagira impumyi burundu aho n'itangazamakuru ritakibasha gutandukanya abantu bari mubusambanyi n'abantu barushinze, ngo Yanika Tendo n'umugabo we Tanda? Iyo mishyingirano iba yabereye muyihe mirenge???????Mukandi kanya ngo Johopoli yatangiye kubana n'undi mugore! Hahhhhh Ukagirango uwo baherukana we yari we! Ariko ibi ni ibiki? Biriya si ingo ni imirongorano biva kunshinga yitwa Gutuba nayo ikabyara indi nshinga yitwa Gutubama, ni muve kubantu bamwe rero baratubamye bitwaje gustara bya ntakigenda. Akazi kabo nugushyushya imitwe ngo barahanga ingirwa bagore zigasizora, bakazituba ariko bazisimburanya kubona uwigize umustar udatubamye ni ikibazo. Kanda hano umusubize
Ntukijyire Malaika chef kandi ntugatukane bijyeze aho, umuntu nkawe ujijutse peeeeëee!!!! Respect your self Kanda hano umusubize
ariko se nkawe ibyo uvuze urumva bihuriyehe n'iyi nkuru?imvugo nyandagazi gusa. Kanda hano umusubize
Ubuse uku nibyo mwise kwimena Inda!mugira ibikabyo.ibi ni ibintu biri normal rwose Kanda hano umusubize
None se ibyo nibyo mwita kwimena Inda Kanda hano umusubize
Kuvuga ibyo yatwariye si ukwimena inda birasanzwe ko abagore batwite bararikira ikintu si uguca inka amabere mujye mureka gukabya urandebera ukuntu iyi nkuru mwayihaye umutwe ukakaye apu mumaze kunyera icyo niki ku mi mirasire. Kanda hano umusubize
Ariko se buliya kuki PENDO atagira isoni zo kuvuga ngo afite umugabo?Batereye hehe igikumwe?Nubwo kwishimisha mu busambanyi byeze cyane ku isi,bibabaza imana cyane.Ntabwo imana yaduhaye sex ngo tujye tuyitandika nk'inyanya,tuyiha abahisi n'abagenzi.Intoki zacu tuziha abantu bose.Ariko sex imana yayigeneye gusa umugabo cyangwa umugore wacu gusa wemewe n'amategeko (Imigani 5:15-20).Ikibabaje nuko buri wese yiyita Umukristu.Mulibuka ko PENDO aherutse kubatizwa,ngo "yakiriye agakiza"!!! Ikindi kibabaje kurutaho,nuko na Pastors bitwaza Bible bakiyita abakozi b'imana.Pastor wabatije PENDO yari azi neza ko abonye undi muntu uzajya amuha icyacumi.Nubwo Pastors baba bishakira icyacumi,YESU yasize asabye" Abakristu nyakuri "gukora umurimo w'imana ku buntu" (Matayo 10:8).Intumwa PAWULO,yaduhaye urugero.Nawe yabwirizaga ku buntu,akaboha amahema akagurisha kugirango abeho (Ibyakozwe 20:33).Abantu bose bakora ibyo YESU yasize atubujije,ntabwo ari Abakristu.Bible yerekana ko "Abakristu Nyakuri" ari bacye cyane muli Matayo 7:13,14.Abo nibo bazarokoka ku Munsi w'Imperuka uri hafi cyane.Abasambanyi,abajura,abasinzi n'abandi bose bakunda byisi ntibite ku bintu by'imana,bose ntabwo bazaba mu Bwami bw'imana (1 Abakorinto 6:9,10). Kanda hano umusubize
Wowese Uri yesu cyangwa umucamanza we😅😅 Ukwiye gusekwa gusa😅 Kanda hano umusubize
Wowe se ukunda ibyijuru urabizi.ntugacire umuntu ho iteka Kanda hano umusubize
Ariko Anita koko urya unzi vyagenze GT ko atadumiye mu rubanza rwa ubugeni bwiwe? Kanda hano umusubize
Ese ko abagore batwite kurigata ibumba bishobora kugaragaza ko bafite fer nke yo mu maraso wowe byari bimeze gute? Kanda hano umusubize
Ese aho kurigata ibumba kubadamu batwite ko byaba ari ikimeyetso cyuko bashobora kuba babura fer mu mubiri mumaraso aho ubwo waba warufite amaraso ahagije??niba Anita usoma imirasire.com unsubize . Kanda hano umusubize


text:
Byavugiwe mu kiganiro ubuyobozi bwa Home Rwanda bwagiranye n’abanyamakuru kuri uyu wa 21 Ugushyingo 2016.
Ikiganiro cyari kigamije kuvuga ku myiteguro y’ imurikagurisha ry’uyu mwaka, rizabera i Kigali ku ncuro ya mbere kuva ku ya 29 Ugushyingo kugeza ku ya 4 Ukuboza 2016.
Abazitabira iri murikagurisha ngo bazaboneraho kumenya no gukoresha urubuga nkoranyambaga rubarangira aho ibikoresho n’izindi serivisi zijyanye n’ubwubatsi biri, nk’uko Pascal Mugabe Muparasi, ushinzwe ibikorwa muri Home Rwanda abivuga.
Yagize ati “Akenshi usanga abantu batamenya aho bashakira ibyo bakeneye iyo bagiye kubaka bigatuma bajya hanze y’igihugu bitari ngombwa.
Muri iri murikagurisha bazahabonera uburyo bw’ikoranabuhanga buzabarangira buri kintu bakeneye n’uburyo kibageraho batavunitse”.
Avuga ko uru rubuga ruzahuza abacuruza ibikoresho bitandukanye by’ubwubatsi, abahanga mu kubaka, amabanki, ibigo by’ubwishingizi n’inzego za Leta zitandukanye zishinzwe imyubakire.
Ikindi iri murikagurisha rigamije ngo ni ugufasha abikorera bato cyane cyane abafite ibikoresho bya ‘Made in Rwanda’ ngo babimenyekanishe, nk’uko Phillip Mulari, umuyobozi wa Home Rwanda abivuga.
Ati “Mu byo dushyize imbere cyane ni uguteza imbere Made in Rwanda. Abikorera bato n’abaciriritse bafite ibikoresho bitandukanye byo mu Rwanda bazahabwa urubuga rwo kwerekana ibyo bakora kuko hari ibintu byinshi abantu bataba bazi, bitewe n’uko ba nyirabyo batabasha kubyamamaza”.
Ibi ngo bizatuma abumvaga ko ibyo bakeneye byose bijyanye no kubaka babitumiza hanze, bahindura imyumvire, bakajya bahera ku bibari hafi, bityo banazigame amafaranga yatikiriraga mu matike kubera kutamenya.
Muri iri murikagurisha ngo Umujyi wa Kigali uzaboneraho gusobanurira abantu igishushanyo mbonera cyawo, bityo abashaka kubaka bajye bagura ibibanza bazi neza icyo byagenewe, mu rwego rwo kurwanya akajagari mu myubakire kanabateza igihombo.
Abatanga ibyangombwa byo kubaka nabo ngo bazaba bahari, kugira ngo berekane inzira umuntu anyuramo kugira ngo abibone bitamugoye, bityo yirinde kubaka yihishahisha nyuma akazanasenyerwa.


text:
Bavandimwe muri Kristu Yezu, nongeye kubaramutsa.
Muri ibi bihe tugezemo, usanga birimo amananiza menshi cyane y’ubuzima aho usanga ibyo kenshi tuba twifuza ataribyo tubona, ahubwo tubona ibindi bibi cyane kuri byo, ibi bigatuma twibaza tuti, Imana kuki ituma tubabara?
Hari ikibazo kimaze imaze iminsi aho ingo zirenga 500 zakuwe mu byazo mu Karere ka Nyagatare mu Rwanda. Hari ifoto iteye agahinda cyane igaragaza umucyecuru yicaye iruhande rw’amabati y’inzu ye yasenywe yitangiriye itama hamwe n’indi foto igaragaza ababyeyi bateruye utwana duto bicaranye n’abandi basa nk’aho ari bakuru bose bakaba bicaye munsi y’igisenge cyasenywe.
Nta muntu n’umwe wareba iriya foto ngo ntababazwe n’ibigaragaraho!Ese niba ubasha kubabazwa n’iriya foto, uribaza ko Yezu we atababara? Arababara cyane, detse biranamuriza.
Aha ikidushishikaje, si ukumenya uri mu kuri cyangwa se uri mu makosa, ibyo ni iby’ubutabera bw’Imana bw’ukuri ahubwo icyo dushaka kureba, ni ukugira ngo buri wese abashe gutunganira Imana kandi imugwizeho imigisha yayo kuko igira Ubuntu butarangira (Amaganya 3:22; Zaburi 86:15) maze ikibazo gihari kibashe kurangira neza.
Muvandimwe, igihe cyose uri mu bibazo kandi ukabona byiyongereye, jya umenya ko byenda kurangira. Ibibabazo ni inzira ugomba gucamo kugira ngo ubone ibyiza kandi ndetse, kubabara bifungura irembo ry’ijuru.
Menya ko Imana igufiteho umugambi kandi igihe cyose uba ari mwiza kurusha uko wowe uba ubitekereza. Imana ubwayo ifite umugambi wo gutuma utera imbere muri byose igihe uyibutse ukayisenga uyiramya (Yeremiya 29:11-12).
Muvandimwe wasenyewe inzu, dore ko ugomba kubigenza maze ikibazo cyawe kigahita kirangira ukabona indi nzu nziza kurusha iyo wabagamo:
- Soma Zaburi 10:1-18 kabiri ku munsi mu gihe cy’iminsi 30
- Sengera cyane abanyururu basenye inzu yawe babashe kubona imigisha
- Sengera abayobozi bategetse ko inzu yawe isenywa babashe kubona imigisha
Munyururu wasenye inzu yabandi kora ibi:
- Abefeso 6:18-20 kabiri ku munsi m gihe cy’iminsi 30
- Sengera abo wasenyeye
- Sengera abagutegetse gusenyera ababyeyi none abana bakaba barara hanze
Muyobonzi watanze itegeko ryo gusenya kora ibi :
- Soma 2 Samweli 12:1-10 mu gihe cy’iminsi 30
- Saba imbabazi Imana kubw’amategeko watanze none imiryango ikaba isigaye irara hanze kugasozi batagira aho kwikinga
- Sengera iyo miryango ibashe kubona imigisha
Muvandimwe, uramutse ukurikije ibi, byaba byiza cyane Imana yahita ihindura imgambi yayo maze ikaguha umugisha ukabona ibyawe wabuze nta kibazo. Wikwirirwa wita ku kuba undi uri mu kindi cyiciro atakubahiriza ibivugwa, ahubwo wowe kora ibikureba! Nkwibutse ko Imana yo ubwayo iragira iti, naje gukiza no kurokora imbaga yanjye (Kuva/Iyimuka 3:8).
Kubayobozi rwose, rwose nta mpamvu yo gutinya gusaba Imana imbabazi kuko Yezu we ubwe ababarira ibyaha byacu iyo ubimusabye ukemera ibyaha uba wakoze kuko ari umunyampuhwe (Luka 8:40-48).
Umusomyi wa shikama
shikama.fr


text:
Forum y’urubyiruko muri Duwayene ya Kabgayi ni huriro ry’urubyiruko rwa Paroisse eshanu (Kabgayi, Gitarama, Musambira, Byimana, Gitare) zigize Duwayene ya Kabgayi yo muri Diyoseze Kabgayi. Hari kandi n’urubyiruko rwo muri Paroisse Kizibere na Paroisse Kayenzi, zituranye na Duwayene Kabgayi.
Iyi forum yatangiye kuwa 12 Mutarama 2017, ibera muri Groupe Scolaire Notre Dame de Lourde (GSNDL) ho muri Paroisse Byimana. Iyi Forum yitabiriwe kuburyo bushimishije, ije ikurikira forum ya Paroisse Kabgayi. Izamara iminsi itatu, aho urubyiruko rusaga 250 rutozwa gukunda Yezu no kumukorera muri Kiliziya.
Insanganyamatsiko iragira iti: “ushobora byose yankoreye ibitangaza” (Luka1;49). Iyi nsanganyamatsiko tuzarushaho kuyicengera tubifashijwemo n’abateguye Forum: Padiri MUNYANGAJU Leonard, Aumônier National w’urubyiru; Padiri NZIRAKARUSHO Alex, Aumônier Diocésain, hamwe na ba Aumôniers Paroissiaux.
Kugera aho forum ibera
Kwakirwa no Guhabwa ikaze
Aba basore n’inkumi bakiriwe kandi bahabwa ikaze na Padiri Leonard MUNYANGAJU ari kumwe na Soeur Marie de la Charité, Umuyobozi wa GSNDL
Aha Padiri Leonard yasangiraga n’urubyiruko.
Fratri Jean Paul
Stagiaire mu ishuri ryitiriwe Bikira Mariya Umwamikazi rya Kabgayi (College ste Marie Reine)
Byanditswe : tariki ya 13 Mutarama 2017 saa 21:37:24, ubu
, : 381 Uwabitangaje : Secretariat CEPJ
֩ Ibitekerezo kuri iyi nkuru (0)
Nta gitekerezo kiratangwa kuri iyi nkuru, tanga agatego ube uwa mbere kugira icyo ubivugaho


text:
IBIREBANA N'IZUNGURA
Ibikubiyemo:
-
Abo imigabane yabo yagenwe.
-
Abo imigabane yabo itagenwe.
-
Gukumirwa mu izungura.
-
Uburyo bwo kuzungura.
-
Kugabanya umutungo wasizwe.
-
Izungura ry'abahafi mu muryango.
-
Uburyo bw'izungura ry'uwo batwite.
-
Uburyo bw'izungura ry'ikinyabibiri.
-
Izungura ry'uwaburiwe irengero.
-
Izungura ry'uwarohamye,uwagwiriwe n'inzu n'ibindi.
-
Izungura ry'uwishe uwo yagombaga kuzungura.
-
Izungura hagati y'abadahuje idini.
-
Izungura ry'igitsina gore.
AKAMARO K'UBUMENYI BW'IZUNGURA
Ubumenyi bw'izungura ni ubumenyi buhambaye, bwubahitse kandi bufite agaciro ndetse n'ibihembo byinshi ku Mana. Kubera agaciro k'izungura, Allah ubwe niwe wagennye abazungura n'igeno rya buri wese anabisobanura kenshi mu mirongo ya Qor'an ntagatifu. Kuko imitungo n'igabanywa ryayo ari ibintu bitera irari n'amarangamutima mu bantu;kandi izungura akenshi riba hagati y'abagabo n'abagore, abakuru n'abato, abanyantege n'abanyantegenke. Niyo mpamvu Allah yabigabanyije inabisobanura mu gitabo cyayo,inagenera buri wese igeno rimukwiye hakurikijwe ukuri,ubutabera n'inyungu zizwi na Allah. Ubusanzwe umuntu anyura mu bihe bibiri: igihe cy'ubuzima n'icy'urupfu.
Ubumenyi n'amategeko y'izingura menshi ashingira ku gihe cy'urupfu. Ubumenyi bw'izungura ni igice cy'ubumenyi bwose kandi buri wese arabukeneye. Mbere ya Islamu hazunguraga abakuru, n'igitsina gabo,abato n'igitsina gore ntibagire icyo bahabwa. Naho muri ibi bihe isi irimo, hagarutse andi mategeko anyuranyije na Islamu,kuko aha abantu ibyo badakwiye birenze ukuri kwabo,bikaba impamvu yo kwiyongera kw'ibibazo n'ingorane mu miryango. Naho ubuyislamu, bwashyize mu gaciro gakwiye buha buri wese ukuri kwe gukwiranye n'ibibazo bye.
UBUMENYI BW'IZUNGURA :
Ni ubumenyi butumenyesha uzungura n'utazungura, n'igeno rya buri wese uzungura. Icyo bwitaho : ni ibyasizwe n'uwapfuye byaba umutungo n'ibindi . Inyungu y'ubu bumenyi: Ni uguha ukuri ba nyirako bagomba kuzungura. Igeno: Ni umugabane wagenywe n'idini uhabwa abazungura, nka kimwe cya gatatu (1/3),kimwe cya kane( ¼) n'indi migabane.
IBIVANWA MU MUTUNGO USIZWE N'UWAPFUYE.
Iyo umuntu apfuye asize umutungo ukurwamo ibintu bitanu mu buryo bukurikira:
-
Ibikenerwa mu gutunganya uwapfuye nko kumwambika,kumushyingura n'ibindi,
-
Ukuri gufitanye isano n'uwo mutungo nk'ingwate n'ibindi.
-
Imyenda muri rusange yaba iy'Imana, nko gutanga zakat, n'imyenda y'abantu.
-
Imirage yarazwe na nyir'umutungo wapfuye.
-
Iminani ihabwa abazungura.
INKINGI Z'IZUNGURA
Inkingi z'izungura ni eshatu :
-
Uzungurwa: ari we wapfuye.
-
Uzungura: ariwe muzungura uriho nyuma y'urupfu rw'uzungurwa.
-
Ukuri kuzungurwa : Ni ibyasizwe n'uwapfuye.
IMPAMVU Z'IZUNGURA
Kugirango habeho kuzungura hagati y'uzungura n'uzungurwa,hagomba kuba hari imwe mu mpamvu eshatu zikurikira:
-
Gushyingiranwa: Bisobanuye kuba barashakanye bishingiye ku masezerano yemewe n'idini,iyo umwe apfuye undi aba ari mu bibanze bazungura umutungo asize.
-
Isano : Ni ubuvandimwe bushingiye ku nkomoko nk'ababyeyi, n'ababakomokaho,abavandimwe n'abandi.
-
Uwagukuye mu bucakara: Ni isano rishingiye ku neza y'uwabohoye umucakara we akamukura mu bucakara,amuzungura iyo adafite undi wemerewe kumuzungura.
BIBUZA UMUNTU KUZUNGURA
Ibibuza izungura, ni kimwe mu bintubitatu bikurikira:
ABAHABWA IMIGABANE IGENWE
Izungura riri amoko abiri (2):
-
Abazungura imigabane igenwe.
-
Abazungura imigabane itagenwe.
Dushingiye kuri ayo moko abiri, abazungura bari mu byiciro bine bikurikira: 1. Abazungura umugabane ugenwe gusa : abo ni barindwi:
-
Nyina w'uwapfuye.
-
Umuvandimwe w'uwapfuye bavukana kuri nyina.
-
Mushiki w'uwapfuye bavukana kuri nyina.
-
Nyirakuru ubyara nyina w'uwapfuye.
-
Nyirakuru ubyara se w'uwapfuye.
-
Umugabo w'uwapfuye.
-
Umugore w'uwapfuye.
2. Abazungura umugabane utagenwe gusa, abo ni cumi na babiri:
-
Umuhungu w'uwapfuye.
-
Umwuzukuru ubyarwa n'umuhungu w'uwapfuye kumanura ku b'igitsina gabo.
-
Umuvandimwe w'uwapfuye bahuje ababyeyi bombi.
-
Umuvandimwe w'uwapfuye bahuje Se gusa.
-
Umwana w'umuvandimwe w'uwapfuye bahuje ababyeyi bombi.
-
Umwana w'umuvandimwe w'uwapfuye bahuje Se gusa ugakomeza ukamanuka.
-
Se wabo w'uwapfuye uvukana na Se ku babyeyi bombi.
-
Se wabo w'uwapfuye uvukana na Se kuri Se gusa.
-
Umuhungu wa Se wabo uvukana na Se ku babyeyi bombi ugakomeza ukamanuka.
-
Umuhungu wa Se wabo uvukana na Se kuri Se gusa ugakomeza ukamanuka.
-
Uwamubohoye ku ngoyi y'ubucakara w'umugabo.
-
Uwamubohoye ku ngoyi y'ubucakara w'umugore.
3. Abazungura umugabane ugenwe rimwe na rimwe,n'umugabane utagenwe rimwe na rimwe cyangwa bakabihuza byombi,abo ni babiri:
Ise na Sekuru b'uwapfuye.
Umwe muri bo azungura kimwe cya gatandatu (1/6) cy'ibyasizwe n'uwapfuye akagihabwa iyo ari kumwe n'abakomoka k'uwapfuye bazungura,ashobora no kuzungura umugabane utagenwe wonyine iyo atari kumwe n'abakomoka k'uwapfuye,ashobora no kuzungura umugabane ugenwe n'utagenwe icyarimwe iyo ari kumwe n'umukobwa w'uwapfuye hagasigara ibirenze kimwe cya gatandatu (1/6).
Urugero: Nk'umuntu upfuye asize umukobwa,Nyina na se, abantu nkaba bagabana mu buryo bukurikira: Umukobwa ahabwa kimwe cya kabiri (½) Nyina agahabwa kimwe cya gatandatu (1/6) Ibisigaye bihabwa se nk'umugabane wagenwe ari wo kimwe cya gatandatu (1/6) n'utaragenwe aribyo bisigaye.
4. Abazungura umugabane wagenwe rimwe na rimwe n'utaragenwe rimwe na rimwe ariko ntibayihuze yombi. Abo ni abane (4):
-
Umukobwa yaba umwe cyangwa benshi.
-
Umukobwa w'umuhungu we,uw'umwuzukuru ,ugakomeza ukamanuka ku bakobwa bakomoka ku bahungu yaba umwe cyangwa benshi.
-
Mushiki we bavukana ku babyeyi bombi yaba umwe cyangwa benshi.
-
Mushiki we kuri se, yaba umwe cyangwa benshi.
Abo bazungura umugabane ugenwe iyo batari kumwe na basaza babo, bakazungura umugabane utagenwe iyo bari kumwe na basaza babo.
Abazungura imigabane igenwe ni abantu cumi n'umwe (11), ari bo:
-
Umugabo w'uwapfuye
-
umugore w'uwapfuye n'ubwo baba barenze umwe.
-
Nyina w'uwapfuye
-
Se w'uwapfuye
-
Sekuru w'uwapfuye
-
Nyirakuru w'uwapfuye n'iyo baba benshi
-
Abakobwa b'uwapfuye
-
Abakobwa b'umuhungu w'uwapfuye
-
Bashiki b'uwapfuye bavukana ku babyeyi bombi.
-
Bashiki b'uwapfuye kuri se
-
Abavandimwe b'uwapfuye kuri nyina, baba abahungu cyangwa abakobwa.
Abo bose bazungura mu buryo bukurikira :
IZUNGURA RY'UMUGABO
Umugabo azungura umugore we kimwe cya kabiri(½) cy'umutungo iyo umugore we adasize abamukomokaho bamuzungura,ari bo: Abana be baba babakobwa cyangwa abahungu,n'abuzukuru bakomoka ku bahungu be. Naho abuzukuru bakomoka ku bakobwa be,abo ntibazungura
Umugabo azungura umugore we kimwe cya kane cy'umutungo ( ¼ ) iyo umugore we asize abashobora kumuzungura yaba yarabayaranye n'uwo mugabo bari kumwe cyangwa uwo yigeze gushaka mbere. Allah yaravuze ati:" Mufite kimwe cya kabiri (½ ) mu byasizwe n'abagore banyu igihe badasize abana, ariko igihe basize abana, muhabwa kimwe cya kane ( ¼) cy'ibyasizwe n'abagore nyuma yo gukuramo imirage baraze n'imyenda". Qor'an 4:12.
IZUNGURA RY'UMUGORE
Umugore yaba umwe cyangwa benshi azungura umugabo we kimwe cya kane ( ¼ ) igihe adasize abamukomokaho bashobora kumuzungura. Umugore yaba umwe cyangwa benshi azungura umugabo we kimwe cya munani (1/8) igihe asize abamukomokaho bazungura baba abo yabyaranye n'uwo mugore cyangwa undi mugore bigeze gushakana.
Allah yaravuze ati: "Abagore bafite kimwe cya kane (¼) cy'ibyo musize igihe mudafite abana, ariko igihe mufite abana, abagore banyu bazungura kimwe cya munani (1/8) cy'ibyo musize, nyuma yo gukuramo imirage mwaraze n'imyenda".Qor'an 4:12.
IZUNGURA RYA NYINA W'UWAPFUYE
Nyina w'uwapfuye azungura kimwe cya gatatu (1/3) iyo hujujwe ibintu bitatu(3) bikurikira:
• Kuba ntawe umukomokaho wamuzungura.
• Kuba nta bavandimwe cyangwa bashiki b'uwapfuye bahari.
• Kuba izungura ritari mu gice cyitwa "ALIGHARAWINI" mu yindi nyito cyitwa "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye. Nyina azungura kimwe cya gatandatu (1/6) igihe uwapfuye asize abamukomokaho bashobora kumuzungura cyangwa akaba asize abavandimwe cyangwa bashiki be. Nyina w'uzungura ahabwa kimwe cya gatatu (1/3) cy'ibisagutse nyuma yo gukuramo indi migabane mu izungura rya "ALIGHARAWINI" mu yindi nyito cyitwa "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye.
Imigabane y'iryo zungura itangwa mu buryo bukurikira:
-
Iyo uwapfuye asize ababyeyi be bombi hamwe n'umugore we: icyo gihe umugore ahabwa kimwe cya kane(¼ ), Nyina agahabwa kimwe cya gatatu (1/3)cy'ibisigaye, maze ibisagutse bigahabwa se.
-
Iyo uwapfuye asize ababyeyi be bombi hamwe n'umugabo we: icyo gihe umugabo ahabwa kimwe cya kabiri(½), Nyina agahabwa kimwe cya gatatu (1/3)cy'ibisigaye, maze ibisagutse bigahabwa se. Muri iri zungura rivuzwe haruguru,nyina w'uwapfuye yahawe kimwe cya gatatu cy'ibisigaye (1/3) kugira ngo atarenza igeno rya se kandi bombi bari mu rwego rumwe ku wapfuye, no kugirango igitsina gabo kigire igeno ryikubye kabiri iry'igitsina gore.
Allah yaravuze ati:
" N'ababyeyi b'uwapfuye bombi, buri wese ahabwa kimwe cya gatandatu (1/6) cy'ibyo asize, iyo (uwapfuye) asize umwana, naho iyo adasize umwana akazungurwa n'ababyeyi be, nyina ahabwa kimwe cya gatatu (1/3), naho iyo uwapfuye asize abavandimwe, icyo gihe nyina ahabwa kimwe cya gatandatu (1/6) cy'ibyasizwe n'uwapfuye nyuma yo gukuramo imirage yaraze n'imyenda yari afite". Qor'ani 4: 11
IZUNGURA RYA SE W'UWAPFUYE
-
Ise azungura kimwe cya gatandatu(1/6) igihe uwapfuye yasize abamukomokaho b'igitsina bamuzungura nk'umuhungu we,cyangwa umwuzukuru we w'umuhungu kumanuka.
-
Ise azungura umugabane utagenwe (ibisigaye) iyo uwapfuye adasize abamukomokaho bazungura.
-
Ise azungura umugabane ugenwe n'utagenwe icyarimwe,igihe hari abamukomokaho b'igitsina gore bazungura, nk'umukobwa we cyangwa umwuzukuru w'umukobwa ukomoka ku muhungu we,icyo gihe azungura kimwe cya gatandatu (1/6 )nk'umugabane ugenwe n'ibisigaye akabizungura nk'umugabane utagenwe.
-
Iyo uwapfuye asize Se cyangwa Sekuru, icyo gihe abavandimwe bavukana n'uwapfuye ku babyeyi bombi cyangwa bahuje se cyangwa nyina gusa ntibashobora kumuzungura.
IZUNGURA RYA SEKURU
-
Sekuru uzungura ni ubyara Se w'uwapfuye, naho Sekuru ubyara nyina ntabwo amuzungura,izungura rye ni nk'izungura rya Se w'uwapfuye usibye izungura rya "UMARIYATAINI" ariryo zungura rihuje ababyeyi b'uwapfuye bombi bari kumwe n'umugore cyangwa umugabo w'uwapfuye.kuko muri iryo zungura nyina iyo ari kumwe na sekuru w'uwapfuye, afata kimwe cya gatatu (1/3) cy'umutungo wose, naho igihe ari kumwe na Se afata kimwe cya gatatu (1/3) cy'ibisigaye nyuma y'igeno ry'uwo bashakanye.
-
Sekuru w'uwapfuye azungura kimwe cya gatandatu (1/6) igihe uwapfuye asize abamukomokaho bazungura kandi adafite Se.
-
Sekuru w'uwapfuye azungura umugabane utagenwe iyo uwapfuye adasize abamukomokaho bamuzungura kandi adafite Se.
-
Sekuru azungura umugabane ugenwe n'utagenwe icyarimwe, igihe uwapfuye asize abamukomokaho b'igitsina gore bamuzungura nk'umukobwa we cyangwa umukobwa w'umuhungu we.
IZUNGURA RYA NYIRAKURU
Nyirakuru uzungura ni ubyara Nyina w'uwapfuye n'ubyara Se w'uwapfuye, na nyirakuruza kuzamura.
• Ntazungura rya nyirakuru igihe hari nyina w'uwapfuye nk'uko ntazungura rya sekuru ribaho iyo hariho se w'uwapfuye. Umugabane wa nyirakuru na ba nyirakuruza ni kimwe cya gatandatu (1/6) igihe nyina w'uwapfuye atakiriho.
IZUNGURA RY'ABAKOBWA B'UWAPFUYE.
-
Umukobwa yaba umwe cyangwa benshi bazungura umugabane utagenwe igihe bari kumwe na basaza babo,igeno ry'umuhungu ringana n'iry'abakobwa inshuro ebyiri.
-
Umukobwa azungura kimwe cya kabiri (½ ) igihe nta musaza we uhari atanafite undi w'igitsina gore bava inda imwe.
-
Abakobwa babiri cyangwa barenze bazungura bibiri bya gatatu (2/3) igihe ari babiri cyangwa barenze kandi badafite musaza wabo.
Allah yaravuze ati :
" Allah arabategeka ku birebana n'izungura ry'abana banyu ko igeno ry'umwana w'umuhungu ringana n'iry'umukobwa inshuro ebyiri,igihe ari abakobwa gusa kandi barenze babiri,bahabwa bibiri bya gatatu ( 2/3 )by'umutungo wasizwe, naho iyo ari umukobwa umwe wenyine ahabwa kimwe cya kabiri ( ½) )" Qor'ani 4 : 11
IZUNGURA RY'ABAKOBWA B'UMUHUNGU W'UWAPFUYE (ABUZUKURU)
• Umukobwa w'umuhungu w'uwapfuye yaba umwe cyangwa benshi bazungura umugabane utagenwe iyo bari kumwe na musaza wabo.
• Umukobwa w'umuhungu w'uwapfuye azungura kimwe cya kabiri (½) iyo hujuje ibi bikurikira:
- Kuba ari wenyine,kuba ntamusaza we uriho, kuba uwapfuye nta mwana asize yaba umuhungu cyangwa umukobwa.
• Abakobwa b'umuhungu w'uwapfuye babiri cyangwa barenze bazungura bibiri bya gatatu (2/3) iyo hujujwe ibi bikurikira:
-
Kuba ari babiri cyangwa barenze.
-
Kuba nta musaza wabo bafite.
-
Kuba uwapfuye atasize umwana yaba umuhungu cyangwa umukobwa.
• Umukobwa w'umuhungu w'uwapfuye yaba umwe cyangwa benshi bazungura kimwe cya gatandatu ( 1/6) iyo hujujwe ibi bikurikira:
-
Kuba nta musaza wabo uriho.
-
Kuba uwapfuye nta mwana asize uretse umukobwa w'uwapfuye uzungura kimwe cya kabiri (½) kuko ntazungura kimwe cya gatandatu (1/6) keretse ari kumwe nawe (umukobwa w'uwapfuye), kimwe n'umukobwa w'umwuzukuruza ntahabwa kimwe cya gatandatu (1/6) keretse ari kumwe n'umukobwa w'umwuzukuru.
IZUNGURA RYA BASHIKI B'UWAPFUYE BAVUKANA KU BABYEYI BOMBI
• Mushiki we ku babyeyi bombi azungura kimwe cya kabiri(½) igihe hujujwe ibi bikurikira:
-
Kuba ntawundi mukobwa bava inda imwe uhari.
-
Kuba nta musaza we uhari.
-
Kuba uwapfuye adasize Se cyangwa Sekuru.
-
Kuba uwapfuye ntawe umukomokaho umuzungura asize.
• Bashiki b'uwapfuye benshi bazungura bibiri bya gatatu (2/3) igihe hujujwe ibi bikurikira:
-
Kuba abo bashike be ari babiri cyangwa barenze.
-
Kuba uwapfuye ntawe umukomokaho mu bamuzungura asize.
-
Kuba uwapfuye adasize Se cyangwa ba Sekuru.
-
Kuba abo bashiki be badafite musaza wabo.
• Mushiki w'uwapfuye bavukana ku babyeyi bombi yaba umwe cyangwa benshi bazungura umugabane utegenwe iyo bari kumwe na musaza wabo, cyangwa bari kumwe n'umukobwa w'uwapfuye wa muzungura. Allah yaravuze ati:
"Barakubaza ku byerekeye uwapfuye nta mwana nta n'umubyeyi asize, iyo umuntu apfuye adasize umwana ariko afite mushiki we,icyo gihe mushiki we ahabwa kimwe cya kabiri (½) cy'ibyo asize,naho iyo mushiki we ariwe upfuye nta mwana asize, musaza we azungura umutungo we, iyo asize bashiki be babiri bahabwa bibiri bya gatatu (2/3) asize…". Qor'ani 4:176
IZUNGURA RYA BASHIKI B'UWAPFUYE BAHUJE SE.
• Mushiki w'uwapfuye bahuje Se azungura kimwe cya kabiri (½) iyo hujujwe ibi bikurikira:
-
Kuba ntawe bavukana w'igitsina gore.
-
Kuba nta musaza we uhari.
-
Kuba uwapfuye adasize Se cyangwa ba Sekuru.
-
Kuba uwapfuye adasize abamukomokaho bamuzungura.
• Bashiki b'uwapfuye bahuje Se bahabwa bibiri bya gatatu (2/3) iyo hujujwe ibi bikurikira:
-
Kuba ari babiri cyangwa barenze.
-
Kuba nta musaza wabo bafite.
-
Kuba uwapfuye nta Se cyangwa ba Sekuru asize.
-
Kuba uwapfuye nta bamukomokaho bamuzungura asize.
-
Kuba uwapfuye nta bavandimwe bavukana ku babyeyi bombi asize.
• Mushiki w'uwapfuye yaba umwe cyangwa benshi bahuje Se ahabwa kimwe cya gatandatu ( 1/6) iyo hujujwe ibi bikurikira:
-
Kuba uwapfuye yasize mushiki we umwe bahuje ababyeyi bombi wahabwa umugabane wagenwe.
-
Kuba mushiki w'uwapfuye adafite musaza we (uwo nawe yaba ari murumuna w'uwapfuye bahuje Se).
-
Kuba uwapfuye adasize Se cyangwa ba Sekuru.
-
Kuba uwapfuye adasize abamukomokaho bamuzungura.
-
Kuba uwapfuye adasize umuvandimwe yaba umwe cyangwa benshi bahuje ababyeyi bombi.
• Mushiki w'uwapfuye yaba umwe cyangwa benshi bahuje se ahabwa umugabane utagenwe iyo ari kumwe na musaza we cyangwa ari kumwe n'uw'igitsina gore ukomoka kuwapfuye .
IZUNGURA RY'ABAVANDIMWE B'UWAPFUYE BAHUJE NYINA
Abavandimwe b'uwapfuye bahuje nyina,abakobwa n'abahungu bose bahabwa ibingana nta kurutanwa gushingiye ku gitsina. Umuvandimwee w'uwapfuye bahuje Nyina yaba igitsina gabo cyangwa igitsina gore,bahabwa kimwe cya gatandatu( 1/6) iyo hujujwe ibi bikurikira:
-
Kuba uwapfuye adasize abamukomokaho bamuzungura.
-
Kuba uwapfuye adasize Se cyangwa ba Sekuru
-
Kuba uwo muvandimwe we ari we wenyine usigaye.
-
Abavandimwe b'uwapfuye bahuje Nyina baba abahungu cyangwa abakobwa bazungura kimwe cya gatatu (1/3) iyo huhjujwe ibi bikurikira:
-
Kuba ari babiri cyangwa barenze
-
Kuwa uwapfuye adasize umukomokaho wamuzungura.
-
Kuba uwapfuye adasize Se cyangwa ba sekuru.
-
Allah yaravuze ati " Iyo umugabo azungurwa adasize ababyeyi cyangwa abamukomokaho bamuzungura nta n'umugore asize ariko asize umuvandimwe yaba we umukobwa cyangwa umuhungu,icyo gihe ahabwa kimwe cya gatandatu,naho iyo ari barenze umwe bagabana kimwe cya gatatu (1/3),ibyo bikaba nyuma yo kuvanamo imirage yasize araze no kwishyura imyenda" .
Qor'an 4:12
UBURYO BWIMIGABANE IGENWE
Imigabane igenwe hakurikijwe imiterere yayo igabanyijwemo ibice bitatu:
• Aho imigabane iba ingana hashingiwe ku mirwi ikigize.
Urugero: Umugore gupfa asize umugabo n'uwo bava inda imwe w'igitsina gore. Icyo gihe umugabo ahabwa kimwe cya kabiri (½) cy'umutungo umugore yasize, n'uwo muvandimwe we agahabwa kimwe cya kabiri (½) cy'umutungo. Icyita rusange 2 Umugabo ½ 1 Umuvandiwe (gore) ½ 1
• Aho imigabane iba mike hashingiwe ku mirwi ikigize.
Iyo imigabane itangana n'imirwi icyo gihe abagomba gufata imigabane igenwe bahabwa ibisigaye uretse umugabo n'umugore kuko bo badahabwa ibisigaye,iyo imigabane yagenwe itarangiranye umutungo wasizwe n'uwapfuye kandi mu bazungura be ntawemerewe kuzungura imigabane itagenwe ibisigaye icyo gihe bishobora gufatwa n'abazungura imigabane igenwe.
Urugero:
Uwapfuye agasiga umugore n'umwana w'umukobwa,umugore ahabwa kimwe cya munani (1\8),umukobwa agahabwa ibisigaye birimo umugabane ugenwe ungana na kimwe cya kabiri (1/2) n'umugabane utagenwe ku bisigaye byose. Icyita rusange 8 Umugore 1/8 1 1 Umukobwa ½ 4 7 Ibisigaye 3
• Aho imigabane iba myinshi kuruta imirwi ikigize.
Igice imigabane ikigize iba irenze imirwi yacyo.
Urugero:umugore upfuye asize umugabo we n'abo bavukana b'abakobwa babiri batavukana kuri nyina,icyo gihe umugabo ahabwa kimwe cya kabiri ( ½),ibisigaye ntibiba bingana n'umugabane wa bo bavandimwe be kuko bagombaga guhabwa bibiri bya gatatu(2/3).
Ubusanzwe icyita rusange cyagombaga kuba gatandatu,ariko hano kirarenga kibe karindwi, kuko umugabo ahabwa kimwe cya kabiri (½ ) kingana na gatatu, abo bavandimwe be bahabwe bibiri bya gatatu (2/3) bingana na kane.
Uko bikorwa:
Icyita rusange 6 Umugabane 7 Umugabo 1/2 3 3 Abavandimwe b'umugore 2/3 4 4
I. ABAZUNGURA IMIGABANE ITAGENWA
Abazungura imigabane itagenwe bari mu byicyiro bibiri:
-
Icyiciro gishingiye ku isano
-
Icyiciro gishingiye ku mpamvu
Icyiciro gishingiye ku isano kirimo ibice bitatu:
1-Icyiciro gishingiye ku bwabo kubera isano bafitanye n'wapfuye, abo ni buri wese w'igitsina gabo uzungura uretse umugabo w'uwapfuye,umuvandimwe we bahuje nyina gusa n'uwamuvanye mu bucakara. Abo ni aba bakurikira:
-
Umwana n'uwapfuye n'umwuzukuru ukomoka ku muhungu we ugakomeza ukamanuraka.
-
Se w'uwapfuye na ba sekuru.
-
Umuvandimwe we bahuje ababyeyi bomb.
-
Umuvandimwe we bahuje Se
-
Umwana w'umuvandimwe we bahuje ababyeyi bombi ugakomeza ukamanuka.
-
Umwana w'umuvandimwe bahuje Se ugakomeza ukamanuka.
-
Se wabo uvukana na Se ku babyeyi bombi.
-
Se wabo uvukana na Se kuri Se gusa.
-
Umwana wa Se wabo uvukana na Se ku bayeyi bombi.
-
Umwana wa Se wabo bavukana na Se kuri Se gusa ugakomeza ukamanuka.
Iyo umwe muri aba ari we usigaye wenyine ahabwa umutungo wose w'uwapfuye,ariko iyo ari kumwe n'abazungura imigabane igenwe ahabwa ibisigaye nyuma yo gukuramo imigabane yabo, naho iyo imigabane igenwe imaze umutungo ntacyo abona kuko igeno rye ari ibisigaye. Abazungura umugabane utagenwe barutanwa hakurikijwe isano bafitanye n'uwapfuye.
Abo bakurikirana mu buryo butanu bukurikira:
-
Abahungu b'uwapfuye.
-
Se na basekuru b'uwapfuye.
-
Abavandimwe b'wapfuye n'abahungu babo.
-
Ba se wabo b'uwapfuye n'abahungu babo.
-
Ababohowe ku ngoyi z'ubucakara.
Iyo abazungura ibitagenwe ari babiri cyangwa barenze bahuriye ku izungura, bagira uburyo bukurukira:
Uburyo bwa mbere: kuba bangana ku ruhande bakomokaho ,urwego n'uburemere,ibyo byose bakaba babinganya, nk'abahungu be babiri cyangwa abavandimwe be babiri, cyangwa ba Se wabo babiri,icyo gihe bagabana umutungo mu buryo bungana.
Uburyo bwa kabiri: kuba bangana ku ruhande bakomokaho n'urwego ariko basumbana uburemere,nko kuba uwapfuye yasize Se wabo uvukana na Se ku bayeyi bombi ari kumwe na Se wabo uvukana na Se kuri se gusa,icyo gihe hazungura uwahafi gusa ari we Se wabo uvukana na Se ku babyeyi bombi.
Uburyo bwa gatatu: kuba banganya uruhande bakomokamo bagatandukana ku rwego,nko kuba uwapfuye yasize umuhungu n'umwuzukuru ukomoka ku mwana we w'umuhungu,icyo gihe hazungura ufite isano rya hafi ku wapfuye ari we muhungu we. Uburyo bwa kane: Kuba banyuranye ku ruhande bakomokaho ku wapfuye,icyo gihe hazungura uwegereye uwapfuye ku ruhande niyo yaba ari kure mu rwego,nko kuba uwapfuye asize Se n'umwuzukuru,icyo gihe umwuzukuru niwe uhabwa ibisigaye.
2. Abazungura umugabane utagenwe kubera ko bari kumwe na basaza babo. Abo ni bane bakurikira:
-
Umukobwa w'uwapfuye yaba umwe cyangwa benshi iyo bari kumwe na musaza wabo umwe cyangwa benshi.
-
Umwuzukuru w'igitsina gore ukomoka ku muhungu w'uwapfuye yaba umwe cyangwa benshi iyo ari kumwe na musaza we umwe cyangwa benshi.
-
Mushiki w'uwapfuye bavukana ku babyeyi bombi yaba umwe cyangwa benshi iyo bari kumwe na musaza wabo umwe cyangwa benshi.
Abo bose iyo bari kumwe na basaza babo bazungura umugabane utagenwe umukobwa agahabwa kimwe cya kabiri (1/2) cya musaza we nyuma yo guha banyir'imigabane igenwe,iyo imigabane igenwe irangije umutungo wose ntacyo babona.
3. Ni ab'igitsina gore bazungura umugabane utagenwe iyo bari kumwe n'abandi b'igitsina gore
Abo ni ibyiciro bibiri bikurikira:
-
Mushiki w'uwapfuye bavukana ku babyeyi bombi yaba umwe cyangwa benshi iyo bari kumwe n'umukobwa w'uwapfuye cyangwa umukobwa w'umuhungu we yaba umwe cyangwa benshi cyangwa bombi icyarimwe.
-
Mushiki w'uwapfuye bavukana kuri Se gusa yaba umwe cyangwa benshi iyo bari kumwe n'umukobwa w'uwapfuye cyangwa umukobwa w'umuhungu we yaba umwe cyangwa benshi cyangwa bombi icyarimwe, buri gihe iyo bashiki b'uwapfuye bari kumwe n'abakobwa be cyangwa abakobwa b'umuhungu we bazungura imigabane itagenwe bagahabwa ibisigaye nyuma yo gutanga imigabane igenwe, iyo imigabane irangije umutungo ntacyo bahabwa.
II. ABAZUNGURA UMUGABANE UTAGENWE BITEWE N'IMPAMVU
Ni ababohoye uwapfuye bakamukiza ingoyi y'ubucakara baba abagabo cyangwa abagore. Allah yaravuze ati:
Iyo abavandimwe bazungura ari abahungu n'abakobwa,abahungu bahabwa igeno rikubye kabiri iry'abakobwa,ibi Allah abibasobanuriye kugira ngo nutayoba kandi Allah niwe mumenyi w'ibintu byose". Qor'an 4:176
Mwene Abasi(Allah abishimire bombi) yaravuze ati:"Intumwa Muhamadi (Allah amuhe amahoro n'imigisha) yaravuze iti: Muhe imigabane igenwe beneyo,ibisigaye nyuma y'imigabane igenwe mubihe abahafi b'igitsina gabo". Iyi mvugo iboneka mu gitabo cya Bukhari na Muslimu.
Umusozo


text:
Ngororero: Abaturage biyemeje gukusanya miliyoni 74RWf zo kwiyubakira ibiro by’umurenge
Nyuma yo kubona ko baherwa serivisi mu biro bito kandi bishaje, abaturage bo mu Murenge wa Ndaro muri Ngororero biyemeje gukusanya amafaranga yo kwiyubakira ibiro bishya.
Biteganyijwe ko ibiro by’uwo murenge bizaba byuzuye mu gihe cy’umwaka umwe n’igice, bitwaye miliyoni 74RWf.
Ayo mafaranga yose azatangwa n’abaturage batuye muri uwo murenge n’abandi bawuvukamo ariko bakorera ahandi kimwe n’ibigo bitandukanye bikorera muri uwo murenge.
Umurenge wa Ndaro utuwe n’abaturage 24284 batuye mu ngo 5900. Buri rugo rwiyemeje gutanga nibura amafaranga 1000RWf.
Abo bandi basigaye nabo biyemeje gutanga inkunga uko bishoboye. Ku ikubitiro ayo bamaze kwiyemeza abarirwa muri miliyoni 30RWf.
Umurenge wa Ndaro ni umwe mu mirenge y’icyaro yo mu Karere ka Ngororero, ukaba ari na wo ufite inyubako ntoya itajyanye n’igihe.
Abaturage bo muri uwo murenge bavuga ko ku mbaraga bafite biyemeje kwiyubakira ibiro by’umurenge bifite inyubako ijyanye n’igihe; nk’uko uwitwa Sebazungu Modeste abisobanura.
Agira ati "Twarebye dusanga hari bimwe mu bikorwa twafasha mu murenge wacu, dusanga icya mbere ari ugufasha abakozi bize kandi bashoboye twahawe, kubona ibiro byiza bikwiriye gutangirwamo serivisi."
Kuri ubu,abaturage batangiye gusiza ikibanza no kukigezamo ibikoresho byo kubaka birimo nk’amabuye n’umucanga.
Mugisha Dan, umunyamabanga nshingwabikorwa w’Umurenge wa Ndaro avuga ko bamaze kujya inama n’abaturage ko baziyubakira ibyo biro badategereje inkunga.
Agira ati "Twabonye gukomeza gutegereza inkunga bizadutinza, kandi dufite imbaraga z’abaturage. Twagiye inama y’uko tuzafatanya ngo twubake inyubako y’ibiro byacu."
Umuyobozi wungirije w’Akarere ka Ngororero ushinzwe iterambere ry’ubukungu, Kanyange Christine avuga ko abaturage ba Ndaro batanze urugero rwiza rwo gushyira hamwe no gufata icyemezo cy’iterambere ryabo.


text:
Rwamagana: Itorero ryo mu mudugudu ryatumye abaturage basobanukirwa neza akamaro ka Gahunda za leta z’iterambere
Abaturage bo mu kagari ka Rweri mu murenge wa Gahengeri wo mu karere ka Rwamagana bavuga ko bamaze gusobanukirwa neza akamaro ka gahunda za leta z’iterambere, babikesha gahunda y’itorero mu midugudu. Babivuze tariki 01/08/2013 ubwo icyiciro cya mbere cy’itorero ku rwego rw’umudugudu cyasozwaga ku rwego rw’akarere ka Rwamagana.
Icyo cyiciro cyasorejwe mu kagari ka Rweru, ahari hahuriye abitabiriye iryo torero bo mu midugudu itandatu igize ako kagari. Abatojwe bavuze ko bagitangira iryo torero batumvaga neza akamaro ka ryo, kugeza n’aho bamwe ngo bakekaga ko ari amashyaka mashya ari kuvuka abaturage bakazayinjizwamo ku ngufu.
Cyakora nyuma ngo baje gusanga iryo torero ryo mu mudugudu ari ingirakamaro, kuko baryungukiyemo byinshi. By’umwihariko bavuga ko basobanukiwe akamaro ka gahunda za leta zigamije iterambere, kandi bamwe barazirwanyaga kubera kutazisobanukirwa.
Gahunda yo guhuza ubutaka abaturage ntibayumvaga, ndetse n’iy’ubwisungane mu kwivuza bamwe bakavuga ko batayitabira kuko batajya barware, nk’uko umwe mu bavuze ibyagezweho n’abitabiriye iryo torero yabivuze. Ati “Ubu twamaze kumenya akamaro ko guhuza ubutaka kuko twamenye ko iwacu haberanye n’ibigori na soyaâ€
Abitabiriye iryo torero bafite ibikorwa by’iterambere bagezeho birimo gukora ivomero, gukora imihanda ihuza imidugudu, gufashanya guca nyakatsi yo ku mazu no kuburiri ndetse no kuremera abatishoboye.
Ubwo basozaga icyiciro cya mbere cy’itorero ryo mu mudugudu ku rwego rw’akarere ka Rwamagana, abtojwe bo mu mudugudu wa Kiruruma baremeye ihene abantu batatu batishoboye. Abahawe izo hene bavuze ko zizabafasha kwiteza imbere cyane cyane zibaha ifumbire mu rwego rwo kongera umusaruro.
Uretse ibyo bagezeho, hari n’ibyo biyemeje gukora birimo guca akarengane, kwitabira ubwisungane mu kwivuza, kuboneza urubyaro ndetse no kubaka amashuri y’incuke.
Umuyobozi w’akarere ka Rwamagana Uwimana Nehemiya yabwiye abatojwe mu itorero ryo mu mudugudu ko ibyo biyemeje kuzakora mu gihe kiri imbere bakwiye guharanira kubigeraho, anabasaba kuzasangiza abandi baturage ibyo bigiye mu itorero.
Ati “Niba mu mudugudu haratojwe intore 20, buri ntore itoje abandi bantu 15 ndababwiza ukuri byagira umusaruro mwizaâ€
Icyiciro cya mbere cy’itorero ryo mu mudugudu cyashojwe cyari cyatangijwe tariki tariki 06/12/2012 gisozwa mu kwezi kwa 05/2013. Gusoza icyo cyiciro ku mugaragaro ngo byagiye bigorana bitewe n’izindi gahunda zagiye zigongana, nk’uko abayobozi bafite itorero mu nshingano za bo babivuze.


text:
Gahunda ya “Ndi Umunyarwanda†ni umuti ku Banyarwanda bakuze n’urukingo ku bakiri bato
Mu nkuru nanditse mu kinyamakuru The New Times mu myaka itatu ishize, navuzemo uko mbona politiki y’u Rwanda kuva mu 1994 kugeza ubu.
Ubusanzwe ndi umwe mu bahagarariye igihugu cyanjye cy’u Rwanda mu mahanga. Muri uyu mwaka sinacikanywe, nakurikiranye ibiganiro by’urubyiruko byiswe The Youth CONNECT DIALOGUE, ibiganiro byateguwe n’umuryango IMBUTO FOUNDANTION.Ibyo biganiro nabikurikiranye kuri RTV, dore ko isigaye igaragara kuti CANAL SAT.
Ubwo nabikurikiranaga rero nibwo niboneye ko ari iby’agaciro gakomeye cyane cyane ku rubyiruko rwo mizero y’igihugu cyacu.
Mu minsi micye ishize nanone nongeye kubona mu bitangazamakuru uko gahunda ya NDI UMUNYARWANDA yagenze mu kigo cya Gabiro iteguwe na Unit Club nsanga Abanyarwanda bakomeje kwishakira ibisubizo by’ibibazo bibangamiye igihugu no kwiyubakira umusingi ukomeye igihugu cyacu cyizagenderaho mu bihe biri imbere.
Gahunda ya Ndi Umunyarwanda ije nyuma yo gusoza imirimo y’Inkiko GACACA zari zashyiriweho gucira imanza abashinjwaha kugira uruhare muri Jenoside yakorewe Abatutsi ariko hagamijwe ubutabera bwunga.
Ntawe utazi uko inkiko GACACA zadufashije guca imanza zisaga miliyoni ebyiri mu myaka icumi gusa mu gihe iyo hakoreshwa inkiko zisanzwe hari kuzashira imyaka irenga 100 izo manza zitarangira. Igiteye ishema cyane, ni uko inkiko GACACA ari igitekerezo n’umwihariko bwite by’Abanyarwanda kuko nta handi GACACA zabaye ku isi.
Gahunda ya Ndi Umunyarwanda ariko itandukanye na GACACA kuko yo itari inkiko zigamije kuburanisha abantu, bamwe bashinja abandi ibyaha abandi biregura, ahubwo ni urubuga rwo kuganiriramo abantu batekanye bagasesengura ibyaranze politiki mbi zagejeje u Rwanda ku mahano ya Jenoside yatsembye Abatutsi.
Sinshidikanya ko ibi bizafasha Abanyarwanda kurandura burundu ibyagejeje u Rwanda kuri ayo makuba ndengakamere..
Ku Banyarwanda bamaze kuba bakuru muri iki gihe, gahunda ya Ndi Umunyarwanda izadufasha kongera kwisuzuma ngo turebe uko imirongo ya politiki twabayemo kuva mbere yo kubona ubwigenge muri za 1960 kugera mu gihe cya Jenoside, bityo ntibizongere kubaho mu mateka y’u Rwanda.
Muri uku kwisuzuma ariko, birasaba ko Abanyarwanda b’iki gihe twazabwizanya ukuri kandi tukanonosora koko ibyo twabonye mu ngengabitekerezo yaranze abanyepolitiki bo muri iyo myaka, tukarebera hamwe uko byagenze, ingaruka n’amakuba u Rwanda rwabivanyemo.
Nibwira kandi ko Abanyarwanda bazatinyuka kubwizanya ukuri badahuha kuko abenshi icyo gihe bari bakiri bato, bakaba ntacyo bishinja bazaba bari gukikira baca ku ruhande.
Njye uko mbitekereza, ayo mateka mabi twanyuzemo nyagabanya mu byiciro bitatu:
* Mu 1959 hari abitwaje igitekerezo kibi bitaga icyo kwibohora kw’Abahutu ariko yari ingengabitekerezo mbi igamije gusa kugeza bamwe ku butegetsi babanje kwikiza Abatutsi b’inzirakarengane, bamwe babica abandi babatera guhunga igihugu cyabo. Abitwaga Abahutu bo muri rubanda rusanzwe ntacyo bigeze baronka na kimwe muri ubwo bwicanyi. Abari abakene bakomeje gukena, ariko ibikorwa bibi bari bamaze gushorwamo byabateranyije n’abari abavandimwe babo bahanaga amazi bagasabana umuriro, umuryango nyarwanda urahungabana bikomeye.
Mu kwezi gushize ubwo nari mu Rwanda, nahuriye muri restaurant n’umukecuru wari watemberanye n’umuryango we, ari hamwe n’umugabo we, n’abana babo n’abuzukuru. Kuko nsanzwe nziranye n’umuhungu wabo, nagiye kubaramutsa aho bari bicaye. Ni ababyeyi ba ambasaderi Yamina KARITANYI, uhagarariye u Rwanda mu gihugu cya Kenya. Umubyeyi we yarambwiye ngo data umbyara niwe wamuhungishije ubwicanyi igiihe Abatutsi bicwaga muri za 1960. Numvise nezerewe pe, numva ntewe ishema na data n’ubwo yatabarutse atakiriho…
* Mu 1973 nari mfite imyaka 10 ubwo perezida Juvénal HABYARIMANA yari hafi gufata ubutegetsi amaze guhirika Grégoire KAYIBANDA. N’ubwo nari umwana muto, ndibuka neza ko nabonaga abasirikari batanga mu baturage b’Abahutu ibibiriti byo gutwikisha amazu y’Abatutsi. Abatwikirwaga amazu bahitaga bahunga bakajyana n’imiryango yabo. Uru narwo ni urugero rundi njye mbona ko Habyarimana yitwaje ubwoko bw’Abahutu bagateza umwuka mubi mu baturage ngo bicane ariko agamije inyungu ze n’agatsiko k’abantu bake.
Abakuru baribuka uko ingengabitekerezo y’ivangura yimakazwaga kuva abana bakiri bato mu mashuri abanza, buri mwarimu agomba kubaza abana yigisha ubwoko bwa buri wese. Uyu muhango wo kumanika amaboko buri mwaka ubwo Abahutu, Abatutsi n’Abatwa babaga basabwa gutera urutoki watumaga abana bose bamenya ko batari bamwe, ndetse bamwe bagahera aho bakurikirana ngo kuki twe turi aba, abandi bakaba bariya. Kwari ukubaremamo amacakubiri hakiri kare.
* Mu 1991 ubwo hadukaga inkubiri y’amashyaka menshi, mu Rwanda hahise hashingwa amashyaka atatu, MDR, PSD na PL. Abari bashinze MDR banze kongera kuyongeraho Parmehutu ariko bari babizi neza ko abaturage ba rubanda rusanzwe bazabyibuka ko ikiri MDR Parmehutu.!
Ku bw’amahirwe ayo mashyaka yahise yishyira hamwe ngo arwanye ingoma y’igitugu yakoreshaga ivangura ya Habyarimana. Ubutegetsi bwa Habyarimana bwari bwaramaze kuvangura Abanyarwanda cyane bubishingiye ku maturufu abiri: ubwoko n’akarere. Ryari ivangura rishingiye ku karere no ku bwoko. Iki gihe ariko ubutegetsi bwa Habyarimana bwaje kubona ko aya mashyaka yishyize hamwe yari abumereye nabi ari nako FPR-Inkotanyi yakomezaga kubwotsa igitutu ku rugamba rw’amasasu ni
uko bwongera kubyutsa ingengabitekerezo y’amoko, ya mashyaka atatu yari yarishyize hamwe ngo arwanye Habyarimana ahita ayacamo ibice bibiri bibiri, byiswe Hutu Power. Ibi bice bya Hutu power twese tuzi uruhare byagize mu gucengeza no kwihutisha umugambi mubisha wo kurimbura Abatutsi muri Jenoside.
Ubirebye neza rero usanga ingengabitekerezo ishingiye ku bwoko yacengejwe cyane yitwa iy’Abahutu ntacyo yabamariye mu by’ukuri. Abari mu buyobozi bwa politiki babyungukiyemo igihe gito, ariko abaturage basanzwe ntacyo byabamariye, nta nyungu na nkeya babivanyemo. Ntawe ukwiye kongera kuyishyigikira na busa n’ubwo hari abanyapoliki bakibeshaya ngo ishobora kongera ikabyutsa umutwe mu Rwanda, bakagera ku butegetsi.
Kuyikumira no kuyirandurana n’imizi burundu kuko nta nyungu yagejeje ku gihugu bizashingira ku biganiro bitaziguye, Abanyarwanda twese tukavugisha ukuri kandi tukabohora imitima yacu. Ibi niwo musanzu ukomeye Abanyarwanda b’iki gihe dukwiye gusigira igihugu cyacu, tugasiga u Rwanda ari igihugu cyunze ubumwe. Ni aha mpera mpamya ko Ndi Umunyarwanda ari umuti Abanyarwanda bakuru bakwiye kunywa, ikaba n’urukingo ruzakingira abana bacu bakibyiruka n’abazabaho mu bihe bizaza. NIMUCYO TWESE DUHARANIRE KUYOBORWA N’ICYERECYEZO CYIGAMIJE IMBERE HEZA H’IGIHUGU CYACU, TWITANDUKANYE BURUNDU N’AMANJWE Y’AMOKO ATAZAGIRA AHO ATUGEZA.